qundao/data-zh-poetry huggingface dataset:
和陶诗·儗古九首其一
作者：李贤
朝代：明
体裁：古风

忆昔送君日，折赠门前柳。黯然离绪牵，别来已云久。嗟彼市道交，念此金兰友。愿为秋暮期，同醉菊花酒。古人重然诺，斯言莫相负。相思意何长，相见情更厚。世态趋炎凉，君心谅无有。
和陶诗·劝农
作者：李贤
朝代：明

夫古后稷，伟哉哲人。树艺五谷，乃得其真。教民稼穑，万世相因。菜羹必祭，粒我生人。舜有五臣，莫贤于稷。躬稼既勤，庶类乃殖。启我后人，服田力穑。万世赖之，惟此艰食。旦旦胥征，载隰载陆。零雨既收，淑气乃穆。布谷催耕，千耦相逐。日既入矣，不遑归宿。惟农之业，可以恒久。贤者避世，亦惟耕耦。嗟尔士女，尽力南亩。租税莫逃，勿为游手。力田乃丰，不勤则匮。舍此为生，衣食何冀。譬之学奕，而思鸿至。俯仰之间，求无斯愧。樊迟愿学，圣门相鄙。士农异业，勿乖所履。各思其位，莫出其轨。农或士习，乃就厥美。
和陶诗·命子
作者：李贤
朝代：明

厥初我祖，始侯于唐。升为天子，四表辉光。豢龙陶丘，历夏迨商。因而姓之，千载其昌。惟纵既灭，秦乃代周。历世隐德，贲于林丘。龙颜奋立，乃止毒流。伟哉司马，破代封侯。祖含辅刘，风虎云龙。山河带砺，懋昭厥功。曰文而景，有光其封。潭潭相府，迈于前踪。根株既培，已茂其柯。元鼎见削，户乃设罗。惟运则然，岂曰自窊。在晋中业，起我长沙。呜呼长沙，乃懋厥德。厥德不惑，受此方国。王室赖焉，孰敢僭忒。岂曰今人，古不易得。世有显人，吾何为始。伟哉武昌，遗泽千里。皇考继之，载安其止。仕路有声，闻过则喜。瞻望前烈，予何能及。艰辛备尝，未有成立。矫性之偏，佩弦自急。将类卞和，抱玉以泣。凡事预立，学贵及时。五官之职，在心曰思。君子脩身，尚念于兹。俨其敬哉，勿或怠而。孔道如日，老庄爝火。君子为学，取舍由我。事亲之孝，曾子云可。勉旃真有，何事久假。人之良能，观此提孩。伊既学矣，告往知来。呜呼小子，尚竭其才。尔不竭才，于我何哉。
和陶诗·和刘柴桑
作者：李贤
朝代：明
体裁：古风

达人贵安命，何必更踌蹰。里有仁厚俗，吾今已择居。顾惟静与寿，筑室倚匡庐。相邻才数家，亦可成村墟。屈指更岁历，菑田已堪畬。汲汲事耕耨，不敢辞劳劬。生理虽萧条，浊酒安可无。勿厌往来数，莫使形迹疏。开樽会文友，古来共相须。风月足清赏，与君意何如。
和陶诗·和胡西曹赠顾贼曹
作者：李贤
朝代：明
体裁：古风

仲夏宿雨收，当晨送轻飔。杖履陟丘陇，凉气袭我衣。清兴悠然生，因之历翠微。茫茫宇宙间，不能忘忧葵。尚念鲁中叟，凤德何其衰。空有奋扬志，未得天戈挥。鱼龙失云水，非由见事迟。达人能悟此，抚志良足悲。
和陶诗·和郭主簿二首
作者：李贤
朝代：明

长夏罕人事，移榻坐柳阴。清风时复来，为我涤烦襟。因之步幽径，呼童携素琴。雅怀当如何，在古亦若今。留侯善藏用，高风吾所钦。床头酒已熟，与子且共斟。古来豪杰士，几人遇知音。爱此林泉居，吾已投吾簪。怀君对明月，情同江水深。辞官非乐隐，所惜在名节。爱子襟怀清，有若秋水澈。我居有松菊，贞秀两奇绝。严霜萎草木，二物挺相别。卓哉岁寒姿，彷佛类豪杰。劲气自莫摧，非有长生诀。感此谐我心，开樽对明月。
和陶诗·和郭主簿二首其二
作者：李贤
朝代：明
体裁：古风

辞官非乐隐，所惜在名节。爱子襟怀清，有若秋水澈。我居有松菊，贞秀两奇绝。严霜萎草木，二物挺相别。卓哉岁寒姿，彷佛类豪杰。劲气自莫摧，非有长生诀。感此谐我心，开樽对明月。
和陶诗·咏三良
作者：李贤
朝代：明
体裁：古风

三良昔事君，志期补阙遗。所以各献忠，殷勤在防微。眷任日益隆，随君侍燕私。腹心既已托，谋谟入彤帷。君恩有如此，臣职胡敢亏。生死各有命，安能与同归。古无殉葬礼，斯事诚乖违。治命弗克遵，霸业何足希。伤哉黄鸟篇，深为斯人悲。讽咏未终什，能不泪沾衣。
和陶诗·咏二疏
作者：李贤
朝代：明
体裁：古风

二疏昔见机，解绶同归去。当时富贵者，讵识归田趣。譬之凤凰乌，千仞见高举。纷纷道傍人，叹息两贤傅。能以仁为宅，复以义为路。赐金亦云多，君储两深顾。明此代谢理，匪为邀声誉。行行适桑梓，去去远尘务。生理不足论，延宾畅情素。知止斯无殆，明哲当早悟。幸有旧田庐，非无子孙虑。后人继高躅，贤名亦同著。
和陶诗·咏荆轲
作者：李贤
朝代：明
体裁：古风

荆轲战国士，志欲摈秦嬴。适逢燕太子，尊之位上卿。欲报强秦雠，慷慨赴咸京。药淬匕首利，怀之乃西行。临岐惨将别，清吹飘华缨。忽尔哀筑起，座上悲群英。涕下不可遏，乃复为羽声。壮士志激烈，誓死不顾生。白虹忽贯日，见者心为惊。挟彼秦舞阳，同取盖世名。函封督亢图，拜献秦王庭。利刃揕豪主，愁云压重城。惜哉事莫济，徒然费经营。白兹速燕亡，咄嗟何所成。至今易水歌，徒伤千古情。
和陶诗·咏贫士七首其一
作者：李贤
朝代：明
体裁：古风

托身在何所，茅屋聊相依。苔藓积行径，松萝带斜晖。临流叹鱼跃，冲霄羡鸿飞。飞跃各有适，吾今岂无归。柰何拙生理，不免寒与饥。贫者士之常，此事安足悲。
和陶诗·四时
作者：李贤
朝代：明
体裁：古风

春醉门前柳，夏登江上峰。秋吟篱畔菊，冬抚径边松。
和陶诗·始作镇军参军经曲阿
作者：李贤
朝代：明
体裁：古风

秦灰既云冷，无由见全书。所以古人行，今人多不如。予兹辞畎亩，驾言适通衢。暂使襟宇扩，敢言农事疏。一览前古迹，使我胸中纾。高贤将有遇，得以开绪馀。念昔西河老，幡然谢索居。楚累良足悲，委身葬江鱼。古来豪杰士，安可绳墨拘。君看卧龙人，未必终草庐。
和陶诗·岁暮和张常侍
作者：李贤
朝代：明
体裁：古风

岁华倏云暮，空山响寒泉。与君阔别来，莫遂同话言。霜菊既云谢，松桂亦已繁。四时更代易，气运良无愆。齐君一何谬，凄然泣牛山。遂令偷生者，乃欲鍊九还。我久远尘俗，肯使虚名缠。及时须行乐，何必穷百年。知非勿惮改，见善宜速迁。一盛还一衰，物理固其然。
和陶诗·己酉岁九月九日
作者：李贤
朝代：明
体裁：古风

每岁值重九，会此林泉交。但坚松柏操，宁论蒲柳凋。何必惑仙术，携家去登高。长吟时染翰，短翮难冲霄。爱此晚节花，不知身世劳。有琴久无弦，何论琴尾焦。众客互酬劝，既醉乐陶陶。且尽今日欢，谁复知明朝。
和陶诗·庚子岁五月中从都还阻风于规林二首
作者：李贤
朝代：明

悠悠返行舟，异乡非我居。兴尽复来归，梦觉心于于。我非汗漫游，何必穷海隅。归心逐去鸟，风波阻脩途。不比鸱夷子，扁舟向五湖。旧宅有松菊，秋色未萧疏。西城薄有穫，无劳事赢馀。开樽会邻曲，幽乐当何如。山川恣游览，不归将安之。行止任自然，何必有定期。僮仆守成训，依然顺农时。虽无盘杅铭，此心恒在兹。归来对松菊，卮酒安得辞。沧洲寻旧盟，鸥鸟勿相疑。
和陶诗·庚子岁五月中从都还阻风于规林二首其二
作者：李贤
朝代：明
体裁：古风

山川恣游览，不归将安之。行止任自然，何必有定期。僮仆守成训，依然顺农时。虽无盘杅铭，此心恒在兹。归来对松菊，卮酒安得辞。沧洲寻旧盟，鸥鸟勿相疑。
和陶诗·庚戌岁九月中于西园穫早稻
作者：李贤
朝代：明
体裁：古风

西城幸有穫，喜色在眉端。勤耕此其报，何敢偷自安。所以齐晏子，乃对先王观。旧藏既云罄，新储欣复还。饘粥谅可给，补缀聊禦寒。我诵豳风诗，稼穑良独难。力田既自足，于人何所干。新酒酿初熟，一樽共开颜。乐此尘外居，世荣非所关。莘野千载心，喟然发长叹。
和陶诗·归田园居六首
作者：李贤
朝代：明

我本无宦情，高兴寄云山。农父相与邻，力田过年年。撷蔬向前圃，垂缗傍深渊。孰知沧溟波，倏焉变桑田。怀彼陋巷人，未达在一间。三径幸未荒，五柳罗门前。孤松落晴云，茅屋生暖烟。瀑布泻千尺，渺渺匡庐颠。对之豁心目，逍遥有馀閒。方寻点也乐，胸次何悠然。携幼入我室，羸马脱归鞅。顿忘尘俗喧，地幽无外想。沮溺将并耕，荷筱亦长往。日上松阴清，雨过菊苗长。琴书聊可亲，但觉此心广。力田躬荷锄，庶以除蓁莽。野外尘事少，山中车马稀。既去市朝远，还遂田圃归。兰茝纫作佩，芰荷制为衣。知己幸勿诮，从今与世违。地僻寡来往，松菊聊自娱。遂以林下室，号为逍遥墟。既绝钟鼎念，兹焉甘索居。夜月琴一张，春风柳五株。醉卧北窗下，其乐复何如。诗成留答和，吟咏趣有馀。万事尽拨遣，此心游太虚。轩冕岂不贵，斯志予久无。悠悠南山云，可以清心曲。何必如广受，然后始知足。闷来酒一壶，闲来棋一局。鸥鸟宜结盟，皓月堪代烛。纵饮忘夜阑，不知东方旭。井田废已久，平野皆阡陌。力耕足自给，我心良可适。床头浊酒熟，开樽醉月夕。人生安得常，倏如驹过隙。素心乐恬淡，不为外物役。室人颇勤劬，明灯夜深绩。衣食免寒馁，安敢望饶益。
和陶诗·归田园居六首其二
作者：李贤
朝代：明
体裁：古风

携幼入我室，羸马脱归鞅。顿忘尘俗喧，地幽无外想。沮溺将并耕，荷筱亦长往。日上松阴清，雨过菊苗长。琴书聊可亲，但觉此心广。力田躬荷锄，庶以除蓁莽。
和陶诗·归鸟
作者：李贤
朝代：明

有鸟来归，栖于旧林。白云依依，亦在其岑。抱瓮之叟，厌彼机心。云胡不息，恶木之阴。归鸟迟迟，不能奋飞。森森灌木，载栖载依。矧伊人矣，岂不怀归。税吾驾矣，与世相违。有鸟来归，绕林徘徊。岂不高举，乐此故栖。双双比翼，其意则谐。悠然见之，惬我襟怀。归鸟迟迟，林下萧条。日既久矣，宿于丛标。载戢其羽，鸣声交交。亦既倦矣，云何能劳。
和陶诗·怨诗楚调示庞主簿邓治中
作者：李贤
朝代：明
体裁：古风

夙昔慕前脩，行藏合自然。天地为逆旅，此身无百年。法度在方册，中道不宜偏。奈何益蹇滞，辛苦事田园。虽值年岁丰，四壁空在廛。适抱蒙庄戚，凄凉成独眠。自非大圣资，中情宁不迁。兴寄孤琴里，涕落寒灯前。茅屋晨未启，寂寂无炊烟。陋巷屡空者，徒为尼父贤。
和陶诗·悲从弟仲德
作者：李贤
朝代：明
体裁：古风

独步当深秋，木叶正飘零。感此泪承睫，伤怀在幽冥。往事已如梦，安得忘平生。伊昔雁行日，风采令人倾。藻思发篇翰，浑然若天成。气完神亦爽，满儗到百龄。苍苍诚叵测，令我恸失声。雨苔翳行径，寒螀怨空庭。杳杳夜台闭，悠悠古今情。人生天地间，终然当委形。咏彼急难诗，恻恻幽思盈。
和陶诗·戊申六月中遇火
作者：李贤
朝代：明
体裁：古风

山下结茅屋，幽居慕羲轩。回禄尔何酷，一宵忽见燔。藏无商丘富，炎焰孰敢前。鼓勇无所措，用智徒尔圆。五行失其性，造化谁能还。苍苍不可问，何必求之天。人事恐未尽，脩省慎馀年。或疑造物者，无乃恶投闲。金石不可变，此志惟贞坚。动心复忍性，吾但力吾田。开樽对山月，既醉还复眠。天运既如此，行将徙南园。
和陶诗·拟挽歌诗三首其一
作者：李贤
朝代：明
体裁：古风

人生百年中，日月何迫促。但恐无实行，后世不足录。死生如夜旦，荣悴同草木。昔闻子产死，郑人多巷哭。惟知生时情，非望死者觉。从今归大化，更无荣与辱。役役久在世，此心何时足。
和陶诗·时运
作者：李贤
朝代：明

风其和矣，零雨崇朝。载歌载游，往彼春郊。有鱼在沼，有鸢戾霄。霭霭盈畴，秀矣禾苗。我殽既洁，我罍既濯。时其育物，可以留瞩。在在处处，安往不足。胸次悠然，岂云独乐。有齿伊随，浴彼流沂。风乎舞雩，薄言旋归。少焉听之，长者颐挥。寥哉高风，莫予之追。风雨其来，息我敝庐。箪瓢屡空，悠哉晏如。庐中之乐，殊彼蓬壶。清琴浊酒，聊以起予。
和陶诗·有会而作
作者：李贤
朝代：明
体裁：古风

我室类悬磬，稚子恒啼饥。丰岁尚窘食，瘠躯那得肥。伤哉古之人，凄凉泣牛衣。此事若亲睹，此情良足悲。穷达固有命，奚论是与非。岂无子孙虑，顾今将何遗。怀彼鹿门隐，誓将与同归。去去庞德公，真为百世师。
和陶诗·杂诗十二首其一
作者：李贤
朝代：明
体裁：古风

郢中白雪调，歌声动梁尘。欲以盈觞酒，乐此百年身。悠然放扁舟，鸥鸟来相亲。结盟烟火上，与尔长为邻。爱尔远尘俗，沧洲度昏晨。形虽羽族微，行藏类高人。
和陶诗·杂诗十二首其三
作者：李贤
朝代：明
体裁：古风

荣辱与得丧，前运安可量。进退一从容，吾爱张子房。伤哉淮阴侯，俛首入未央。非无报国心，如藿倾太阳。安得秦时镜，为我照衷肠。
和陶诗·桃花源
作者：李贤
朝代：明
体裁：古风

武陵桃花源，邈矣隔人世。祖龙流毒深，秦人从此逝。君臣道虽乖，父子伦不废。桑麻接墟里，林泉任游憩。奉先洁蘋藻，课子匪文艺。永结比邻欢，夙驾久已税。树颠有鸡鸣，花间闻犬吠。柴门倚山开，衣服随身制。物外自成村，世人孰能诣。川平土气和，老稚无札厉。草木递荣枯，因之验时岁。禽鸟声相和，猿狖性多慧。当时商山隐，同此远尘界。仙源不易寻，白云重遮蔽。渔郎独何幸，能造尘境外。再访不可得，徒此感神契。
和陶诗·止酒
作者：李贤
朝代：明
体裁：古风

四时足行乐，饮酒胡可止。春鸟相和鸣，载酒绿阴里。夏日清风来，对酒二三子。秋菊篱半开，酒至情偏喜。冬雪满园林，酒价纷然起。止酒果何如，君当察斯理。亲交频往来，况复遇知己。酒既不可止，吾量亦无涘。杜康安在哉，我欲立其祀。
和陶诗·癸夘十二月中作与从弟敬远
作者：李贤
朝代：明
体裁：古风

子期既不遇，伯牙弦已绝。山中少人事，柴门昼长闭。漠漠寒云低，纷纷忽飘雪。喜与林下士，襟怀共清洁。诗酒有馀兴，盘飧无盛设。因歌棠棣诗，我心足怡悦。既笃友于好，各思继前烈。吾爱东篱花，清香存晚节。得意欲忘言，奚较工与拙。予心虽坦然，泾渭宁无别。
和陶诗·癸夘岁始春怀古田舍二首其一
作者：李贤
朝代：明
体裁：古风

古来耕耨劳，秉耒身已践。四体良亦劬，岁歉饥不免。沮溺今安在，怀贤兴何缅。我咏豳风篇，预立斯为善。允矣人事勤，勿云天道远。所以避世心，长往竟不返。有酒斟酌之，此兴良不浅。
和陶诗·示周续之祖企谢景夷三郎
作者：李贤
朝代：明
体裁：古风

知己不易遇，既遇情欢欣。同游复同调，超然物外人。周子既深造，祖谢亦相因。顾我蹇劣姿，敢期数子臻。所惜道丧久，赖有锱铢闻。仲尼有明训，佩服宁惮勤。愿与二三子，永结平生邻。庶几匡庐裔，彷佛洙泗滨。
和陶诗·移居二首其一
作者：李贤
朝代：明
体裁：古风

南村有良友，因之徙吾宅。从此往来易，可以穷朝夕。力行富道德，庶几免人役。俱无轩冕怀，何必事割席。志同道亦合，素愿酬宿昔。永结平生欢，没世无分析。
和陶诗·移居二首其二
作者：李贤
朝代：明
体裁：古风

知己二三子，乘兴辄题诗。曲径不可涉，周道同所之。昕夕遂良晤，各免长相思。载酒共游赏，多在春秋时。丘轲去云远，文岂不在兹。呜呼颜何人，圣贤不我欺。
和陶诗·答庞参军
作者：李贤
朝代：明
体裁：古风

与君相识初，洗耳聆雅言。景仰在沂水，荒唐非漆园。赋诗得深趣，洒落忽数篇。且与泛浊醪，襟怀共悠然。虽无紫霞想，自可祛俗缘。静观鸢鱼乐，斯理甚昭宣。何时相招携，著履登庐山。合并苦不易，倏忽经岁年。
和陶诗·答庞参军
作者：李贤
朝代：明

林下优游，伴我惟书。有琴一张，聊以自娱。尚志伊何，居我广居。不求闻达，终矣敝庐。惟儒何有，席上之珍。治人有道，各亲其亲。卷而藏之，何求于人。江上之鸥，与尔为邻。学如不及，古人孜孜。人百其能，已则千之。所业伊何，读书诵诗。伊既学矣，云胡不思。今宵风月，与子平分。我有旨酒，欢然交欣。孰云郢歌，遏此行云。古人之妙，今则不闻。干将失雌，在匣常鸣。与子相别，潸然涕零。子之文章，步武西京。何以教我，毋惜丁宁。君子之德，草上之风。执其两端，于民用中。必得其名，高朗令终。子其勉旃，用省厥躬。
和陶诗·联句
作者：李贤
朝代：明
体裁：古风

大鹏因风起，遨游隘八极。若非风歇时，健翮未能息。咄彼藩篱鴳，自谓有馀力。一飞寻丈间，胡可妄夸饰。骐骥困盐车，长鸣逵路侧。蛟龙既失水，何以生羽翼。我欲补衮衣，有线成五色。用舍姑伺时，素心谅无惑。
和陶诗·荣木
作者：李贤
朝代：明

荣木攸攸，春光在兹。宛其悴矣，孰能恋之。今我不乐，将复何时。光阴之速，瞬息乎而。荣木欣欣，雨露培根。天之生物，栽者斯存。而我何为，栖此衡门。由由与偕，薄夫为敦。嗟彼君子，所居无陋。卜邻伊何，人惟求旧。道充为贵，学足为富。于焉内省，庶几无疚。晋室之辅，有叶未坠。如履薄冰，兢兢其畏。世无伯乐，盐车伏骥。况彼参母，亦惑三至。
和陶诗·蜡日
作者：李贤
朝代：明
体裁：古风

农人蜡祭毕，聚饮情偏和。老翁扶醉归，颠狂若风花。傍人勿相笑，岁稔欢乐多。不见尧时叟，亦有击壤歌。
和陶诗·诸人共游周家墓柏树下
作者：李贤
朝代：明
体裁：古风

同游宰树下，忽感雍门弹。达者悟斯理，遂以悲为欢。众人闻余言，幡然俱解颜。倾壶共兹饮，人醉壶亦殚。
和陶诗·读山海经十三首其一
作者：李贤
朝代：明
体裁：古风

柴门掩晴昼，往来人迹疏。茅檐荫槐柳，鸣鸟近吾庐。不为弹铗歌，奚愁出无车。小圃时雨霁，提筐剪春蔬。有酒还自斟，心与天壤俱。览此山海篇，一一玩其图。试问风月侣，知我意何如。
和陶诗·责子
作者：李贤
朝代：明
体裁：古风

为人体忠信，相副名与实。学文在馀力，无徒玩纸笔。各宜勉尔志，求与古人匹。苟不勤诗书，致身那有术。我言徒谆谆，十不记六七。譬之垄上苗，结秀在坚栗。贤愚且听天，不须嗟造物。
和陶诗·赠羊长史
作者：李贤
朝代：明
体裁：古风

皞皞不复见，斯民但欢虞。君今向关陕，为我访遗书。两汉存旧迹，想见东西都。望望入秦川，商颜正当踰。绮皓有遗庙，佳气还扶舆。斯人虽已没，名与天壤俱。椒浆可致奠，不必久踟蹰。深谷空逶迤，紫芝今何如。闲云翳层岭，零露盈春芜。吊古动高兴，幽景良足娱。若人去云久，尘世迹已疏。我亦欲遐览，一使襟抱舒。
和陶诗·赠长沙公族祖
作者：李贤
朝代：明

君子之泽，世远则疏。岂不念之，同一厥初。白日其晚，岁月云徂。各慎其身，言莫踌蹰。美哉轮奂，言考其堂。克明厥德，如圭如璋。宗族聚斯，永矣千霜。祖武其绳，邦家之光。前烈有训，善与人同。寻此坠绪，障流以东。古人高迹，邈矣桐江。夫何今人，惟命之通。在昔子骞，人无间言。游于圣门，难为泰山。所以回也，发此喟然。凡我宗人，孝友为先。
和陶诗·辛丑岁七月赴假还江陵夜行途中
作者：李贤
朝代：明
体裁：古风

青年志已乖，甘心在沈冥。田园有真乐，云路无宦情。兹焉将安之，前途渺蓁荆。不仕恐无义，聊复念苍生。苍生未苏息，何时暏文明。乃今成大谬，此恨安得平。纷纷驰车走，上下方交征。君子当见几，云胡不归耕。北窗延清风，吟怀无别萦。人生贵适意，何必身后名。
和陶诗·还旧居
作者：李贤
朝代：明
体裁：古风

昔年离旧居，未卜何时归。回首又六载，归来情益悲。迷途尚未远，今是而昨非。永固林下盟，从兹与世遗。琴书聊自遣，鸥鸟还相依。怀沙嘅屈子，捐躯悲介推。我怀寄云山，尘世任兴衰。毫端有新句，不妨时一挥。
和陶诗·连雨独饮
作者：李贤
朝代：明
体裁：古风

秋来鲜晴日，阴雨何萧然。浊醪自斟酌，寄兴天地间。酒中有真乐，何必更慕仙。我祖昔感梦，八翼俄登天。馀庥既垂后，功业孰继先。予生时不遇，暂出而即还。所赖一壶酒，陶然乐馀年。嘅今复怀昔，此意谁同言。
和陶诗·述酒
作者：李贤
朝代：明
体裁：古风

仪狄造旨酒，古来人共闻。杜康得妙术，美已极十分。我性独嗜此，万事皆浮云。斯人安在哉，无由酹其坟。念此心戚戚，对酒当清晨。木石岂有知，鸥鸟相与驯。人生天地间，飘飘遗此身。子房志有在，忠义良殷勤。事锱非素怀，终然报韩君。脱身从赤松，芳名久弥薰。而我竟何为，作诗缀空文。周鼎久已沈，一朝出河汾。安得鲁连子，为我解其纷。抚事但兴嘅，杯酒聊复亲。古人去云久，后世俦能伦。
和陶诗·酬丁柴桑二章
作者：李贤
朝代：明

作邑有道，俨乎容止。好善惟诚，士轻千里。窃有献焉，慎终如始。道不易知，民可使由。岂弟君子，忧民之忧。民既乐矣，我心则休。崇酒于觞，与子遨游。
和陶诗·酬丁柴桑二章
作者：李贤
朝代：明
体裁：四言诗

作邑有道，俨乎容止。好善惟诚，士轻千里。窃有献焉，慎终如始。（一章）道不易知，民可使由。岂弟君子，忧民之忧。民既乐矣，我心则休。崇酒于觞，与子遨游。（二章）
和陶诗·酬刘柴桑
作者：李贤
朝代：明
体裁：古风

嗟我承佳惠，多君义已周。况有珠玉句，清如江水秋。譬之嘉禾茂，稂莠净田畴。厚德不可虚，赓酬许我否。何日携琴酒，同为山水游。
和陶诗·问来使
作者：李贤
朝代：明
体裁：古风

南山夕雨霁，当晓凝双目。远人携酒来，赏我东篱菊。摘英别我去，袖此霜中馥。此去秋糯成，新醪几时熟。
和陶诗·饮酒诗二十首其一
作者：李贤
朝代：明
体裁：古风

尊中既有酒，开怀乐饮之。人生穹壤间，出处各有时。阴阳递消长，达人恒鉴兹。咄彼乾没徒，终身事狐疑。君子守正命，轲言良自持。
和陶诗·饮酒诗二十首其十七
作者：李贤
朝代：明
体裁：古风

深谷有幽兰，清香发天风。君子不采掇，伤我寸心中。人生信有命，脩已任穷通。欲试养由艺，今且藏吾弓。
和陶诗其七
作者：李贤
朝代：明
体裁：古风

岁华忽云徂，暮景桑榆迫。农家望西成，禾黍盈阡陌。即此遗子孙，亦何愧清白。心与天壤宽，斗室未为窄。邻翁来共饮，不知主与客。坐待明月升，来照吟翁宅。
和陶诗其七
作者：李贤
朝代：明
体裁：古风

昔闻徐孺子，高风擅南州。岂无倜傥士，邈焉无前俦。所以陈蕃榻，不肯下凡流。当时有高识，深为苍生忧。亦欲回狂澜，斯志竟难酬。吾生千载后，徒兹慕前脩。
和陶诗其七
作者：李贤
朝代：明
体裁：古风

晓庭宿雨收，安坐养天和。有怀未能已，悠然发浩歌。古来贤达士，寂寂何其多。商也乐圣道，心犹蔽纷华。邈乎千载下，颓然将奈何。
和陶诗其七
作者：李贤
朝代：明
体裁：古风

赏菊东篱下，盈杯泛其英。一觞未及醉，悠悠今古情。安得遇知己，幽怀与之倾。日下林色暝，归鸟相和鸣。静观万物乐，吾亦乐吾生。
和陶诗其七
作者：李贤
朝代：明
体裁：古风

赤水有珠树，玲珑散清阴。八桂番禺西，森然成巨林。凤舞翻綵苞，鸾歌扬妙音。无由生羽翮，徒兴远游心。
和陶诗其三
作者：李贤
朝代：明
体裁：古风

世荣寡所慕，雅有丘壑情。既同鹿门隐，安论没世名。爱此尊中物，陶然过一生。世道有隆污，言之心为惊。分阴未能惜，悠悠何所成。
和陶诗其三
作者：李贤
朝代：明
体裁：古风

伯牙古贤士，高情寄孤琴。子期匪常流，听之乃知音。寥寥千载下，斯人安可寻。浊醪谁与共，偶尔成独斟。夷齐去云久，清风良足钦。我今知所归，安此固穷心。
和陶诗其三
作者：李贤
朝代：明
体裁：古风

南方有玄鸟，隆冬穴丘隅。春社甫云过，双翼仍北舒。所之有定向，翩翩入旧庐。但恐去岁巢，损坏不可居。孤村朝雨歇，衔泥遍春芜。殷勤在育子，返报当何如。
和陶诗其三
作者：李贤
朝代：明
体裁：古风

才看周六甲，素发已飘萧。况馀几寒暑，不复恋乐郊。空祝南山寿，南山自岧峣。草木虽零落，春阳发枯条。人没不再生，日暮还复朝。日暮还复朝，逝者其如何。魂气将安之，岂复还其家。哀哀执绋人，薤露徒兴歌。惟有清宵月，流辉照岩阿。
和陶诗其三
作者：李贤
朝代：明
体裁：古风

槐江在何许，琅玕遍山丘。昆崙隔西南，邈矣难与俦。嵬嵬瞻紫气，洛洛见瑶流。荒哉穆天子，八骏曾此游。
和陶诗其三
作者：李贤
朝代：明
体裁：古风

野外尘事少，山中车马稀。既去市朝远，还遂田圃归。兰茝纫作佩，芰荷制为衣。知己幸勿诮，从今与世违。
和陶诗其九
作者：李贤
朝代：明
体裁：古风

人性讵可昧，我欲充四端。改过在无吝，见善当自迁。譬彼幽谷鸟，飞上乔木颠。所以古之人，黾勉各加餐。就兹林下乐，永绝尘世缘。富贵非吾愿，聊赋归来篇。
和陶诗其九
作者：李贤
朝代：明
体裁：古风

作诗陶吾情，岂谓观风采。所以句工拙，吟罢不复改。鲁连耻帝秦，乃欲蹈东海。顾我席上珍，不聘还相待。思唯正路由，遁世夫何悔。
和陶诗其九
作者：李贤
朝代：明
体裁：古风

曙色上林杪，柴门已云开。邻翁携酒至，慰我平生怀。谓我胡不仕，恐于大义乖。历观古贤达，未必终幽栖。况子有远志，何必混途泥。翁言意良厚，我情非所谐。简书有夙训，前途安得迷。君看倦飞鸟，多恋故林回。
和陶诗其九
作者：李贤
朝代：明
体裁：古风

神人有夸父，追日极奔走。穷力在虞渊，斯志终见负。渴饮河渭枯，涓滴亦无有。弃杖为邓林，空传百世后。
和陶诗其二
作者：李贤
朝代：明
体裁：古风

光阴瞬息去，安得久举觞。食味虽满案，吾唇不能尝。但念琴尊友，何忍舍我傍。名节幸不失，简册生辉光。自惭吾之善，何以盖一乡。寂寞泉台闭，长夜殊未央。
和陶诗其二
作者：李贤
朝代：明
体裁：古风

初霜将授衣，木叶飘秋岭。行吟未能休，爱此篱边景。白衣送酒来，解我襟怀冷。蒯氏亦何人，作诗名隽永。其于圣贤乐，茫然如捕影。鄙哉战国术，纵横任驰骋。胸中何扰攘，无由定而静。
和陶诗其二
作者：李贤
朝代：明
体裁：古风

哲人达时命，未遇亦安贫。我怀沮溺俦，宁惮四体勤。躬耕有莘叟，道可觉斯人。三聘苟弗至，天下何由新。君子有其具，无往不欢欣。向无古人志，岂望居要津。我酿幸已熟，开樽召比邻。同醉茅檐下，自比葛天民。
和陶诗其二
作者：李贤
朝代：明
体裁：古风

带索怜荣启，行歌依太山。当年逮九十，三乐非空言。贫固士之常，怡然度流年。斯可敦薄俗，千载清风传。
和陶诗其二
作者：李贤
朝代：明
体裁：古风

王母居琼台，灵丹注童颜。种桃瑶池曲，结实三千年。朝游蓬莱岛，暮住昆崙山。方朔今安在，谁从问斯言。
和陶诗其二
作者：李贤
朝代：明
体裁：古风

群凶窃汉鼎，炎运迄将终。乘舆西播迁，纷然起兵戎。夫何幽州牧，未忍同奸雄。卓哉田氏子，独存忠义风。奋身赴国难，宁顾前途穷。归来毕其事，去隐深山中。
和陶诗其二
作者：李贤
朝代：明
体裁：古风

静观万物理，澄心坐南轩。落英已满地，新蔬复盈园。夜庭来明月，晓屋未炊烟。轮蹄寡来往，简编复穷研。君子能固穷，吾遵宣父言。请看七十子，谁如回宪贤。
和陶诗其二十
作者：李贤
朝代：明
体裁：古风

六经不可尚，谁复得其真。后圣如有作，再使风俗淳。忆昔周邦旧，文王受命新。何意继周者，而乃在强秦。遂使寰宇内，纷然浑泥尘。卯金成事业，为之亦辛勤。仁泽被四海，皇天固无亲。万物已枯槁，生意复津津。吾今处闲散，有此漉酒巾。清风北窗下，自谓羲皇人。
和陶诗其五
作者：李贤
朝代：明
体裁：古风

中心嗜编简，外物非所干。家贫欣有子，身轻喜无官。咏彼伐檀什，不能安素餐。所以辞禄归，甘此饥与寒。仁义存我心，长有好容颜。富贵如浮云，悠悠讵相关。
和陶诗其五
作者：李贤
朝代：明
体裁：古风

吾非公子荆，为室亦苟完。时复醉浊醪，无暇整巾冠。箪瓢颇云乐，我心欲希颜。白雪任来往，世好非所关。玩兹东篱花，清兴发毫端。怀哉太古音，有琴何必弹。谁云荆枳丛，可以栖凤鸾。天命人莫违，奚论饥与寒。
和陶诗其五
作者：李贤
朝代：明
体裁：古风

悠悠南山云，可以清心曲。何必如广受，然后始知足。闷来酒一壶，闲来棋一局。鸥鸟宜结盟，皓月堪代烛。纵饮忘夜阑，不知东方旭。
和陶诗其五
作者：李贤
朝代：明
体裁：古风

知命恒自安，何必复犹豫。岂无云霄翮，轩然一腾翥。古人能见几，往往拂衣去。枕流清我心，泠然洗尘虑。老农信有方，宣尼嗟不如。茅屋带烟霞，乐此林下住。适兴时复吟，不离栖迟处。俯仰穹壤间，贫贱夫何惧。
和陶诗其五
作者：李贤
朝代：明
体裁：古风

门前荫五柳，阒然无尘喧。支颐坐中夜，明月忽已偏。既睡还复醒，朝晖映南山。携壶向东篱，独酌欲忘还。欣然对黄花，此意同谁言。
和陶诗其五
作者：李贤
朝代：明
体裁：古风

青鸟何翩翩，素为王母怜。奉使不辞劳，取食还昆山。我欲裁素书，赠以中心言。欲得赐桃实，为我延长年。
和陶诗其八
作者：李贤
朝代：明
体裁：古风

众卉倏凋谢，孤松见贞姿。凛凛岁云暮，挺此霜雪枝。君子夙有禀，节操同一奇。惜哉老丘壑，谢彼梁栋为。于焉乐萧散，谁复能绊羁。
和陶诗其八
作者：李贤
朝代：明
体裁：古风

农时我扶犁，蚕月妇勤桑。衣不充布帛，食宁厌糟糠。虽无陈蔡阨，终岁几绝粮。天灾莫能测，或雨或愆阳。坐此拙生计，未能免忧伤。济已尚无术，活人那有方。每荷南邻叟，邀我共壶觞。
和陶诗其八
作者：李贤
朝代：明
体裁：古风

尘事弗我婴，林间足优游。缅怀我前人，雄才镇八州。岂知门祚微，不能继风流。岁月能几何，零落归山丘。哀哉箕夫子，悲歌去朝周。百世固相感，我心何所求。
和陶诗其八
作者：李贤
朝代：明
体裁：古风

有国交胫东，其人年命长。非啖不死药，禀气自异常。若无奇泉水，必有异种粮。天地共悠久，所乐殊未央。
和陶诗其六
作者：李贤
朝代：明
体裁：古风

东溟浩无极，云有扶桑木。根盘数百里，枝叶荫旸谷。咸池若鼎沸，太阳方出浴。忽焉升中天，万象无不烛。
和陶诗其六
作者：李贤
朝代：明
体裁：古风

井田废已久，平野皆阡陌。力耕足自给，我心良可适。床头浊酒熟，开樽醉月夕。人生安得常，倏如驹过隙。素心乐恬淡，不为外物役。室人颇勤劬，明灯夜深绩。衣食免寒馁，安敢望饶益。
和陶诗其六
作者：李贤
朝代：明
体裁：古风

人间利名场，纷纷如转蓬。卓哉张仲蔚，身窘文则工。闭户绝交往，相知独刘龚。清谈夜忘寐，志意欣与同。道腴有深味，何暇论穷通。坚此平生好，旦夕期相从。
和陶诗其六
作者：李贤
朝代：明
体裁：古风

君子唯蹈仁，志在成其是。所以三代民，谁毁复谁誉。今何独不然，令人徒莞尔。况复厌菽粟，纷纷竞纨绮。
和陶诗其六
作者：李贤
朝代：明
体裁：古风

庭树一何茂，风霜忽来兹。万物有盛衰，人生贵知时。我欲登太山，临流玩清淄。彼中多名士，欲往还复疑。相逢不易合，路遥非所辞。念此兴叹息，悠悠劳我思。君子贵一诚，终身行不欺。前修有正路，千载同所之。筌蹄亦何为，得意已忘诗。
和陶诗其六
作者：李贤
朝代：明
体裁：古风

行年已五十，知非心自喜。欲如张子房，愿弃人间事。处世亦多端，安得每如意。岁月如水流，暮景忽然值。白发不再黑，隙驹一何驶。田园虽不多，聊为子孙置。
和陶诗其十
作者：李贤
朝代：明
体裁：古风

乐兹桑榆景，翻思在东隅。我昔驱车出，冒行荆棘途。康庄在何许，不得遂长驱。归来卧北窗，一枕清风馀。安得屈夫子，相与论卜居。
和陶诗其十
作者：李贤
朝代：明
体裁：古风

早年愿求道，言不听无稽。潜心事编简，结茅在阴崖。有酒乃独酌，拍拍春满怀。惭无颜氏叹，仰之高复弥。但恐中道画，工夫竟支离。聊欲试弦歌，柰此尘缨羁。浩然赋归来，初心终靡亏。
和陶诗其十
作者：李贤
朝代：明
体裁：古风

炎帝有少女，因游溺东海。化为精卫禽，怨魄固常在。日衔西山木，填海誓无悔。海枯恨始平，千载恐难待。
和陶诗其十一
作者：李贤
朝代：明
体裁：古风

忆昔颜氏子，独闻夫子道。道既早有闻，寿何贵于老。非如庄叟谈，心灰形亦槁。虽处陋巷间，长使颜色好。富贵如浮云，仁义自为宝。嗟我何所求，高情在物表。
和陶诗其十一
作者：李贤
朝代：明
体裁：古风

浩歌明月下，风度酒尊凉。尊空人已醉，歌声疑绕梁。顾我奚所乐，所乐在醉乡。秋菊有深意，盈盈傲清霜。明日东篱赏，更觉吟兴长。
和陶诗其十一
作者：李贤
朝代：明
体裁：古风

溟海饶物怪，未能悟斯旨。无乃与中土，所禀异生死。钦䲹杀祖江，恶迹不可履。鵔鹗与窫窳，不善亦何恃。
和陶诗其十三
作者：李贤
朝代：明
体裁：古风

吾性颇乐饮，深识醉中境。况居萧散地，宜醉不宜醒。诗成无与和，意适还自领。醉后饶篇章，聊以托毛颖。我观先哲文，丹青垂焕炳。
和陶诗其十三
作者：李贤
朝代：明
体裁：古风

皋夔不易得，自古难其才。西伯有圣德，子牙乃归来。后世匪无士，庸君多忌猜。丘轲终不遇，吾道亦悲哉。
和陶诗其十九
作者：李贤
朝代：明
体裁：古风

力田不自给，聊以干禄仕。轲书有成训，为贫非枉已。乃知乡里儿，折腰良可耻。因之抽吾簪，浩然返田里。况今历年岁，但以甲子纪。乘流固将行，遇坎还宜止。诗酒幸有托，此外复何恃。
和陶诗其十二
作者：李贤
朝代：明
体裁：古风

会稽褚先生，中山管城子。兼有陈玄辈，相亲复相倚。各能尽所长，助我精文理。
和陶诗其十二
作者：李贤
朝代：明
体裁：古风

孔子无不可，斯为圣之时。所以游夏徒，不能赞一辞。藐余千载后，取则良在兹。但恐盛德事，反使傍人疑。先正亦何人，庶几不我欺。嗟尔营营者，舍此将安之。
和陶诗其十二
作者：李贤
朝代：明
体裁：古风

柜山有鴸鸟，吉凶验其士。国士苟见逐，此鸟必来止。物能先示兆，见者必憎尔。奇鸟生青丘，愿言来育子。
和陶诗其十五
作者：李贤
朝代：明
体裁：古风

我屋甚荒凉，还同子云宅。扶筇玩浮云，舒卷浑无迹。彭铿去已远，人寿谁过百。爱此篱菊黄，宁论鬓丝白。有酒斟酌之，年华何足惜。
和陶诗其十八
作者：李贤
朝代：明
体裁：古风

我口同斯味，易牙乃先得。安得鲁中叟，解我心中惑。人道未能尽，吾责安可塞。不有君子人，何能以为国。有酒且复饮，既醉言亦默。
和陶诗其十六
作者：李贤
朝代：明
体裁：古风

我观古之人，耕锄亦带经。不为外物役，学道斯易成。柰何夸毗子，作事多纷更。乃欲希古迹，岂不隔径庭。顾余亦何为，聊复以诗鸣。终朝自吟讽，庶以陶吾情。
和陶诗其十四
作者：李贤
朝代：明
体裁：古风

古人夙有戒，履霜坚冰至。斯理吾岂昧，一觞且复醉。抚景聊自娱，时还豁胸次。世荣何足慕，天爵良可贵。邻父相与欢，深得酒中味。
和陶诗其四
作者：李贤
朝代：明
体裁：古风

古书乃糟粕，见笑斲轮老。吾惟效明哲，此身贵能保。岁丰喜囷盈，雨绵幸薪燥。此外复何求，农事宜及早。团栾在一室，儿孙喜盈抱。区区利名场，于我何足道。
和陶诗其四
作者：李贤
朝代：明
体裁：古风

地僻寡来往，松菊聊自娱。遂以林下室，号为逍遥墟。既绝钟鼎念，兹焉甘索居。夜月琴一张，春风柳五株。醉卧北窗下，其乐复何如。诗成留答和，吟咏趣有馀。万事尽拨遣，此心游太虚。轩冕岂不贵，斯志予久无。
和陶诗其四
作者：李贤
朝代：明
体裁：古风

峚山产丹木，益寿同昌阳。丹泉出其下，汩汨源流长。就中多瑜瑾，润泽生辉光。玉膏可为馔，曾兹飨轩黄。
和陶诗其四
作者：李贤
朝代：明
体裁：古风

幽树集群鸟，倏焉各惊飞。惊飞不顾返，使我中心悲。恐非栖止处，岂不失所依。我行岁云暮，薄言此旋归。抚我庭前松，劲操恒不衰。永言固深盟，岁寒不相违。
和陶诗其四
作者：李贤
朝代：明
体裁：古风

百步见秋毫，自昔称离娄。未能若斯人，夙志那得酬。酬志岂在目，心明万物周。万物各有托，贫穷复何忧。黔娄没已久，举世无与俦。九原如可作，吾心安所求。
和陶诗其四
作者：李贤
朝代：明
体裁：古风

雨馀朝气清，登高览八荒。安得如季路，去升夫子堂。一一寻坠绪，吾意亦茫茫。道妙不可得，空游文翰场。光阴坐将老，倏忽在北邙。古来歌舞地，禾黍互低昂。未必雍门周，鼓琴得其方。能令孟尝君，慷慨为悲伤。
喜晴
作者：李贤
朝代：明
体裁：古风

天昏雨方密，悄悄幽窗寂。就枕已成梦，雨声犹未息。觉来气愈爽，风细木叶响。纸窗忽已白，云净月华朗。揽衣开双扉，深院凝清辉。吟眸四边开，无限秋色来。偃仰东方曙，林间鸟飞去。回首扶桑日正红，归鸿几点散晴空。新秋雨霁人心喜，我心亦与人心同。
城上乌
作者：李贤
朝代：明
体裁：古风

城上乌啼月将落，城外秋风起寥廓。乌声啼罢露华晞，草树苍凉曙光薄。都门车马集如云，离筵劝酒何殷勤。酒阑人去棹歌发，明日乌啼何处闻。
夜雪
作者：李贤
朝代：明
体裁：五言律诗

瑞雪纷纷落，残灯半夜馀。独怜为客日，重看古人书。梦觉忧还集，诗成乐自如。遥思乘兴客，风细片帆舒。
大胜寺集联句
作者：李贤
朝代：明
体裁：五言律诗

酌酒坐晴沙，新秋景物佳。绿苔残雨霁，红树夕阳斜。野老来铺席，高僧自煮茶。对吟新月上，得意岸乌纱。
大言人皆有践之岂不难所以坐终日兢兢不自安缅惟圣贤学岂徒笔舌间至理莹方寸外物无能千约之于七情验之于四端何以能若是返之而静观
作者：李贤
朝代：明
体裁：古风

游学苦不早，登科苦不迟。虽有圣贤质，亦为物所移。况我中人下，宁敢慕不羁。苟无殷勤志，众欲以之随。仰愧而俯怍，于道已相离。一善不足称，富贵将何为。
夷齐
作者：李贤
朝代：明
体裁：七言绝句

父命天伦不忍违，弟兄辞国世应稀。能存大义惭周粟，万古清风重采薇。
孟夏书怀
作者：李贤
朝代：明
体裁：七言律诗

午帘分影上书床，梦破才销一瓣香。鸟送晴音来灌木，蝶寻春色过危墙。命题自觉吟哦细，罢诵还为念虑防。与点高情谁更识，举舆无地遂心肠。
宝鸡县怀古
作者：李贤
朝代：明
体裁：七言律诗

闲来访古对清樽，暗度陈仓事可论。尚父钓时磻石在，张仙游处道宫存。玉鸡山上晨啼歇，紫草原头晚色昏。但喜居民农事毕，任教风叶护柴门。
寄夏公谪戍
作者：李贤
朝代：明
体裁：七言律诗

世路升沈总是空，眼前何必恨途穷。青春已尽荣亲孝，素节应存报主忠。月下寒声闻戍角，天边秋色见归鸿。感怀未许多惆怅，心事期同塞上翁。
寄延绥参戎曹少卿十六韵
作者：李贤
朝代：明
体裁：五言排律

豪俊当亨泰，云途早著鞭。文章期显后，星凤睹争先。卿秩超迁美，戎权委任专。嘉谋应出众，伟绩贵无前。定许忠输国，宁论雪上颠。种公同妙算，范老共高鶱。有志平沙漠，无心望酒泉。三军威自振，千里寨相连。骁骑时分阵，精兵每控弦。旌旗铺远塞，笳鼓拥中坚。帝顾忧全释，天骄慑自旋。横行闲将略，直上息狼烟。汉道宜臻盛，兵尘不近边。秋防严据险，生计课屯田。障夏规千载，安疆策万全。中兴推独步，歌颂寄长笺。
寄延绥参赞曹少卿
作者：李贤
朝代：明
体裁：七言律诗

大理荣迁属俊髦，指挥戎务见孤标。明时定展平戎策，边寨应传破胆谣。烽火静中吟晓月，雪花飞处拥轻貂。海天鹏翮由来健，此日争看奋九霄。
寄谢张尚书惠姜
作者：李贤
朝代：明
体裁：七言律诗

故人千里惠鲜姜，佳味由来产异乡。犍谷雨晴红指润，雁山春暖白芽香。赠辛已得梅君意，施幻曾闻左氏狂。从此神明应不昧，报无琼玖兴空长。
寄隐居
作者：李贤
朝代：明
体裁：五言律诗

道人高隐处，茅屋傍松萝。犬吠樵夫至，车声长者过。春风多兴趣，秋月费吟哦。忽觉光阴晚，衰颜可奈何。
寒梅赓韵寄友人姜贵宪
作者：李贤
朝代：明

松篁为友自相亲，弄月迎风楚水滨。数点嫩含窗外雪，一枝香散岭头春。寒分酒力传杯满，清挹吟怀得句新。盛世终需调鼎具，遭时岂必竟无因。闻说藏脩惜寸阴，独怜梅树寄疏林。清生院宇春香细，寒印庭阶月影沈。应许老逋吟瘦骨，肯教狂蝶见芳心。孤标未必淹乡邑，青琐行看振佩音。
寒梅赓韵寄友人姜贵宪·其一
作者：李贤
朝代：明
体裁：七言律诗

松篁为友自相亲，弄月迎风楚水滨。数点嫩含窗外雪，一枝香散岭头春。寒分酒力传杯满，清挹吟怀得句新。盛世终需调鼎具，遭时岂必竟无因。
寒梅赓韵寄友人姜贵宪·其二
作者：李贤
朝代：明
体裁：七言律诗

闻说藏脩惜寸阴，独怜梅树寄疏林。清生院宇春香细，寒印庭阶月影沈。应许老逋吟瘦骨，肯教狂蝶见芳心。孤标未必淹乡邑，青琐行看振佩音。
寒食拜扫
作者：李贤
朝代：明
体裁：七言律诗

宿草青青郭外坟，每逢寒食倍伤神。纸钱灰绕墦间祭，杨柳花随陌上尘。寂寞九原春事老，氤氲万井晓烟新。浮生渐觉光阴少，往事兴怀一岸巾。
尘
作者：李贤
朝代：明
体裁：七言律诗

非烟非雾掩晴晖，九陌行人势莫违。梁上曾因歌韵起，驿前长逐使旌飞。几番雨打方归地，一阵风吹又上衣。自是甘心云外客，纤毫不许到林扉。
山水图
作者：李贤
朝代：明

看遍丹青手，无如此画工。云边千树合，林下一溪通。翠竹围茅舍，清流绕柏宫。便思寻隐处，忽见昼溟濛。天然真景趣，画史信多能。傍壁两枯树，临流一老僧。烟光溪上结，云气岭头蒸。遥望山中寺，孤峰第几层。
山水图·其一
作者：李贤
朝代：明
体裁：五言律诗

看遍丹青手，无如此画工。云边千树合，林下一溪通。翠竹围茅舍，清流绕柏宫。便思寻隐处，忽见昼溟濛。
山水图·其二
作者：李贤
朝代：明
体裁：五言律诗

天然真景趣，画史信多能。傍壁两枯树，临流一老僧。烟光溪上结，云气岭头蒸。遥望山中寺，孤峰第几层。
平原君
作者：李贤
朝代：明
体裁：七言绝句

好士能诛笑躄人，士如毛遂更无伦。当时未解邯郸厄，门下谁知却帝秦。
怀庆道中
作者：李贤
朝代：明
体裁：七言律诗

西来平路入怀州，杨柳阴阴夹道稠。翠羽万竿村内竹，锦囊千颗舍傍榴。闲云低绕青山卧，活水深穿碧树流。满目秋光浑似画，几时乘兴欲登楼。
拟古
作者：李贤
朝代：明
体裁：古风

嗟我少年士，其性非不聪。明知为人学，仍复蹈其踪。纤毫未有得，孜孜伐其功。圣贤苦不出，吾道谁相宗。
挽周是脩
作者：李贤
朝代：明
体裁：七言律诗

先生砥节励秋霜，烈烈英声远近扬。王魏一生功业著，夷齐千古姓名香。梁间夜月游尘暗，冢上秋风宿草荒。欲问传家何所有，遗编几卷付贤郎。
捣衣篇
作者：李贤
朝代：明
体裁：古风

捣衣向中宵，银河月色饶。处处砧声急，家家戍卒遥。戍卒遥，几千里，霜砧续断声不已。展转孤衾梦未成，风送愁声入人耳。闺情感此泪双落，明月流辉照沙漠。寒衣寄得到边城，朔雪苦寒衣正薄。
故人见过
作者：李贤
朝代：明
体裁：五言律诗

谁知霄汉客，复意到山阿。花柳春偏胜，风烟秋最多。弹琴得雅趣，携酒费吟哦。异日著双屐，还来访薜萝。
日
作者：李贤
朝代：明
体裁：古风

阳精结为日，真火空中燃。运行有常道，昼夜一周天。无欠亦无馀，不与天相联。围三径千里，其形如弹圆。出谷入咸池，红光耀八埏。从知月与星，借此光明鲜。云何亦见食，阴盛月同躔。于以象君德，但愿常昭然。
早起
作者：李贤
朝代：明
体裁：七言律诗

霜横玉宇旅怀清，候馆鸡鸣月四更。绿酒自供吟处兴，黄花偏动客中情。天边孤雁拖秋色，城上群鸦送晚声。莫道高人甘寂寞，尘寰富贵果然轻。
晏婴
作者：李贤
朝代：明
体裁：七言绝句

相齐三世显诸侯，危行危言霸业脩。知友仲尼能久敬，论封何事沮君谋。
晓发武安驿
作者：李贤
朝代：明
体裁：七言律诗

肩舆行处乐如何，触目悠然景物和。荡漾沙鸥临渡少，苍茫烟树近山多。农夫收黍场中积，牧竖停牛背上歌。此景都归怀抱里，几回得趣谩吟哦。
月
作者：李贤
朝代：明
体裁：古风

月方太阴精，形圆质亦清。其体本无光，日照方能明。望远翔相随，傍观亏复盈。山河微有影，九道分其行。左旋最为迟，闰馀岁方成。云何望中食，太阳射其形。于以象后德，逊避斯为宁。
望气台
作者：李贤
朝代：明
体裁：七言律诗

灵宝城南古望台，仙人相遇亦奇哉。老聃未跨青牛至，尹喜先瞻紫气来。道德传时方领悟，蜀川逢处又徘徊。嗟予自是儒门客，方外安知有异才。
朝东
作者：李贤
朝代：明
体裁：五言律诗

晓院竹风清，珠帘捲画楹。薄云收暑气，疏雨带钟声。棋胜还经虑，诗成可细评。年年长此日，聊复过平生。
栎山雨
作者：李贤
朝代：明
体裁：五言律诗

雨势到孤峰，凉生万壑松。山头掣紫电，云际挂苍龙。溪涨鱼争跃，风狂蝶自慵。儿童惊虎过，门外有行踪。
桃源清隐
作者：李贤
朝代：明
体裁：七言律诗

高情乐隐觅仙踪，深入巫山第几重。洞口有田春种玉，鼎中无火夜蟠龙。石潭凉浸蛾眉月，兰室香飘麈尾风。遥想扁舟游览处，桃花夹岸水溶溶。
次泐季潭杂咏白莲沼
作者：李贤
朝代：明
体裁：五言律诗

方镜无何有，亭亭数白莲。漱芳怜后辈，遗爱忆前贤。筑土为高岸，临流引细泉。最堪秋夜静，花月两婵娟。
次邹都宪韵
作者：李贤
朝代：明
体裁：七言律诗

晓出都门兴已浓，长亭南去蜀川通。数行白雁浮云外，一抹青山落照中。行已但遵先圣训，济时须继古人功。平生亦有澄清志，愿补中兴治道隆。
江风山月堂
作者：李贤
朝代：明
体裁：五言律诗

风月江山景，秋来共寂寥。籁生凉气肃，天净晚烟消。翠色经朝雨，寒声起暮潮。堂前得此会，眼界自逍遥。
沙河驿途中
作者：李贤
朝代：明
体裁：七言律诗

烟景苍茫望处迷，无端诗思谩成题。荒城夜犬墙头吠，野店晨鸡树上啼。驿吏鸣铃来远堠，行人驰马渡深溪。路傍时听农夫语，陇亩收成稼穑齐。
河内乡村
作者：李贤
朝代：明
体裁：七言律诗

清阴十里看脩篁，村市人家倚太行。屋后分畦葵叶嫩，门前流水稻花香。秋林有果皆堪摘，春酒无肴亦可尝。此地居民真快乐，他时归老定难忘。
洛阳
作者：李贤
朝代：明
体裁：七言律诗

西风回首洛阳城，夕照苍茫草树平。金谷尚思传酒数，天津犹忆听鹃声。鹤来邙冢秋宵冷，花没名园野蔓萦。惟有当年瀍涧在，依然流水不关情。
洞山泉
作者：李贤
朝代：明
体裁：五言律诗

寻幽来洞口，洗耳听泉声。晓色如苔净，寒流似佩鸣。芳春无客到，深夜有猿惊。不敢多时立，松风透骨清。
济源
作者：李贤
朝代：明
体裁：七言律诗

四面岚光列翠峰，怀州西畔有奇踪。羊肠路险中原隔，济渎源深北海通。盘谷高风归李愿，太行遗事慕梁公。我来游览逢秋暮，烟景萧条落照中。
深居
作者：李贤
朝代：明
体裁：五言律诗

避世寻幽隐，山行十二峰。茅檐翠竹合，石径碧苔封。溪涨一川雨，林深千尺松。遥闻渔父唱，未得一相逢。
渔隐
作者：李贤
朝代：明
体裁：五言律诗

晦迹知何事，生涯一棹中。歌声闻夜月，笛韵和秋风。有意同归蠡，无心作兆熊。达人皆遁世，吾道几时隆。
游大胜寺赓壁间诗韵
作者：李贤
朝代：明

岚黛迢迢见鹫山，谁将一镞破三关。暂留金界看云卧，谩倚珠林伴鹤閒。烟外鸟依晴嶂下，溪头僧背夕阳还。诸天礼处闻清梵，灯火荧荧紫殿间。缓步溪行入暮山，欲从佛界息机关。半窗明月吟初稳，一榻清风梦亦閒。树杪云开看日上，篱根花落见春还。焚香补衲生涯好，不许红尘到此间。晓穿飞翠到灵山，花雨含香洒竹关。林鸟不惊驯虎至，溪云长共老僧閒。携琴客为谈玄住，拥盖人从听法还。钟磬声残脩定后，万龛灯火绿萝间。贝叶传经向此山，石门烟暖昼长关。无生自得周身计，幻化浑如一梦閒。春殿香云诸佛降，夜龛明月定僧还。百花台上登临处，回首蓬莱咫尺间。白云缭绕四围山，十里松阴始扣关。石涧风篁偏引兴，云房清话暂乘閒。山头野鹿衔花至，月下高僧洗钵还。明发归程朝雨净，绀园回首翠屏间。
游大胜寺赓壁间诗韵·其一
作者：李贤
朝代：明
体裁：七言律诗

岚黛迢迢见鹫山，谁将一镞破三关。暂留金界看云卧，谩倚珠林伴鹤閒。烟外鸟依晴嶂下，溪头僧背夕阳还。诸天礼处闻清梵，灯火荧荧紫殿间。
游大胜寺赓壁间诗韵·其三
作者：李贤
朝代：明
体裁：七言律诗

晓穿飞翠到灵山，花雨含香洒竹关。林鸟不惊驯虎至，溪云长共老僧閒。携琴客为谈玄住，拥盖人从听法还。钟磬声残脩定后，万龛灯火绿萝间。
游大胜寺赓壁间诗韵·其二
作者：李贤
朝代：明
体裁：七言律诗

缓步溪行入暮山，欲从佛界息机关。半窗明月吟初稳，一榻清风梦亦閒。树杪云开看日上，篱根花落见春还。焚香补衲生涯好，不许红尘到此间。
游大胜寺赓壁间诗韵·其五
作者：李贤
朝代：明
体裁：七言律诗

白云缭绕四围山，十里松阴始扣关。石涧风篁偏引兴，云房清话暂乘閒。山头野鹿衔花至，月下高僧洗钵还。明发归程朝雨净，绀园回首翠屏间。
游大胜寺赓壁间诗韵·其四
作者：李贤
朝代：明
体裁：七言律诗

贝叶传经向此山，石门烟暖昼长关。无生自得周身计，幻化浑如一梦閒。春殿香云诸佛降，夜龛明月定僧还。百花台上登临处，回首蓬莱咫尺间。
游斜川
作者：李贤
朝代：明
体裁：古风

新春景候佳，正宜行乐休。因之偕朋侣，去作斜川游。淡淡山色远，漾漾波光流。弱苕鸣翠羽，浅浪翻白鸥。抚景意俱豁，何须问蓬丘。挈榼有邻叟，携琴得良俦。诗篇互赓咏，酒杯同劝酬。不知春事繁，再得游此否。惬兹川上乐，忘彼身外忧。既醉各归去，旷然奚所求。
溪涨
作者：李贤
朝代：明
体裁：五言律诗

连朝疏雨过，溪涨欲临轩。涛响激松石，波流入草原。潺潺欹树拔，滚滚落花翻。古渡游人隔，时时看水痕。
灵宝县
作者：李贤
朝代：明
体裁：七言律诗

邑名灵宝自前唐，怀古令人遣兴长。霜满桃林秋寂寂，烟横栾冢月苍苍。已无紫气来函谷，尚有清风播讲堂。堪笑鸡鸣田氏客，曾无仁义说齐王。
烟
作者：李贤
朝代：明
体裁：七言律诗

漠漠纷纷布晓空，连云带雾昼溟濛。淡笼山市秋天外，轻锁渔村夕照中。寒浦归帆迷远近，晴川飞鸟障西东。蓬莱宫阙宜春望，紫翠重重拂绛栊。
独不见
作者：李贤
朝代：明
体裁：古风

独不见，佳人面，二八美如花，娇态人争羡。又不见，佳人老，鬓边白发垂，委弃如秋草。世间万事同此辈，兴衰得丧真相类。古来达人每洞观，无辱无荣亦无悔。
玄妙观会同年次韵
作者：李贤
朝代：明
体裁：七言绝句

宿雨初晴月漏光，琳宫桂子散秋香。相逢尽是他乡客，一举何妨累十觞。
白头吟
作者：李贤
朝代：明
体裁：乐府曲辞

古礼重亲迎，必从父母命。是以夫妇间，所贵惟其正。生男愿有室，生女愿有家。苟能待媒妁，好合宁有涯。妇虽由正道，夫犹未可保。谁谓私相从，一心可偕老。嗟哉卓文君，相如岂负心。妇道既有亏，何用白头吟。
看书有感
作者：李贤
朝代：明
体裁：古风

铨府务益广，或有半日闲。乘闲看古书，忸怩愧我颜。圣贤今已矣，慨然发长叹。纷纷安厚禄，宁复思素餐。非无书万卷，曾不诵伐檀。缅惟范文正，高名重丘山。寥寥千载后，谁复与之班。黾勉效分寸，汲汲不惮烦。先忧与后乐，志欲回狂澜。安得似鱼水，不见遭逢难。谁云出望水，依然在人寰。滞画岂有疾，去鲁不为膰。所愿非如此，烦君听猗兰。
秋夜
作者：李贤
朝代：明
体裁：古风

秋夜有馀清，耿耿不能寐。出户凉意来，四野星河坠。露气湿衣裳，茫茫宇宙长。凌空不可得，归来倒书床。记书已成念，波冷湘筠簟。抚景役吟魂，得句还重练。须臾天山月，一镜浑无缺。坐落半窗明，对之心愈洁。向来杂虑汤泼雪，不知东方之既白。
秋日谩书
作者：李贤
朝代：明
体裁：七言律诗

残暑秋来气尚炎，喜看微雨过疏帘。午窗诗就归清淡，一枕公馀到黑甜。此日朝端知止足，何时林下笑掀髯。浮云富贵堪同视，道在行藏不用占。
秋晚
作者：李贤
朝代：明
体裁：七言律诗

知己交游仕路稀，短檠灯火闭双扉。谁怜高节名长在，自许孤忠愿不违。声远帘栊蛩唧唧，凉生庭院雨霏霏。光阴瞬息惊时换，千里乡园有梦归。
秦淮次韵
作者：李贤
朝代：明
体裁：七言律诗

秦淮南尽石头城，淮上帆樯半为名。秋浦蓼风歌旅况，春波萍月棹残更。数行白雁沙边落，一抺青山岸上横。自是名川多涝集，滔滔终古见澄清。
穰侯冢
作者：李贤
朝代：明
体裁：七言律诗

秦相当年擅宠光，空馀孤冢傍金汤。秋风兔穴通黄壤，落日乌栖满白杨。石马有声寒雨急，丰碑无字绿苔荒。可怜富贵今如此，莫讶雍琴感慨长。
简友人姜贵宪
作者：李贤
朝代：明
体裁：七言律诗

一点葵心向太阳，知非时候鬓成霜。独忧位重乖舆论，深愧才疏乏寸长。止谤有方惟自省，避嫌无意但如常。试看涧畔苍松质，晚翠依然异众芳。
简友人姜贵宪
作者：李贤
朝代：明
体裁：七言律诗

位重才微愧不充，春冰危惧此心同。宦途敢属苍生望，稔岁良由造化功。五十光阴惊白发，一生怀抱有丹忠。前脩晚节尤关意，须向明时取令终。
简姜贵宪闻过诗
作者：李贤
朝代：明
体裁：古风

古人喜闻过，信为百世师。君子能成德，赖友以相规。奈何今之士，讳疾而忌医。訑訑距人谏，不善何由知。心惟耻下问，自用不能移。甘心守孤陋，寡助亲亦离。若人究其见，无乃愚且痴。念此恒自省，观生验我为。吾友具三益，顾我实所资。但愿忘人势，有过忠告之。武公臻耄耋，求戒辞愈卑。况予知非岁，考祥岂惮疲。位高才不称，战兢恒自持。断断无他技，盍簪意欲縻。小德已出入，毋俾大节亏。望君不我弃，善行勖我施。俯仰无愧怍，致此非君谁。幸免取讥诮，岂独相追随。
美人隔秋水
作者：李贤
朝代：明
体裁：古风

美人隔秋水，欲渡无舟航。清波泛明月，对此空断肠。耿耿见牛女，河汉在中央。谁云七夕会，无乃谬且狂。托物感情兴，水上双鸳鸯。动止不盈尺，物性固其常。在人良不异，云胡各一方。寒灯照孤寝，泪下沾衣裳。
自君之出矣四首
作者：李贤
朝代：明

自君之出矣，屈指算途程。遥知霜降后，行李到边营。自君之出矣，明月长满窗。妾心似明月，不用对银缸。自君之出矣，春风不入户。见说蜂蝶残，何曾到园圃。自君之出矣，日望汉道昌。安得边尘静，从此罢秋防。
自君之出矣四首·其一
作者：李贤
朝代：明
体裁：乐府曲辞

自君之出矣，屈指算途程。遥知霜降后，行李到边营。
自君之出矣四首·其三
作者：李贤
朝代：明
体裁：乐府曲辞

自君之出矣，春风不入户。见说蜂蝶残，何曾到园圃。
自君之出矣四首·其二
作者：李贤
朝代：明
体裁：乐府曲辞

自君之出矣，明月长满窗。妾心似明月，不用对银缸。
自君之出矣四首·其四
作者：李贤
朝代：明
体裁：乐府曲辞

自君之出矣，日望汉道昌。安得边尘静，从此罢秋防。
芦沟晓月
作者：李贤
朝代：明

金鸡唱彻扶桑晓，残月娟娟挂林杪。长河斜抱凤池西，流彩遥连碧波杳。横桥远亘如游龙，明珠影落长河中。桂魄千层琥珀瑩，蟾光万顷玻璃同。霜叶飘飘缀马鬣，沙河闪烁黄金屑。芦荻声乾风力寒，烟霏才上银河灭。往年几暇曾一临，碧波渺渺芦花深。千官振辔发归骑，月华犹在西山岑。太行西来几千里，突兀连峰半天起。朔风吹雨凝作花，玉龙盐虎相偎倚。嫩寒澄霁朝暾红，千峰万峰如发蒙。瑶华散尽锦屏列，露出朵朵金芙蓉。兹山见说多奇秀，况复清明景偏茂。日射松梢翠欲流，云开石窦冰成溜。捲帘坐对情何浓，预为吾民歌岁丰。瑞麦连云先有兆，遗蝗入地潜深踪。蓟门近与都城通，佳气葱葱一望中。朝烟暮烟自漠漠，远树近树皆濛濛。居民乐土今百载，闾阎相望春长在。榆柳分行似幕张，桑麻遍野如云叆。红稀绿暗鸟声和，往来车马肩相摩。酒馆纷纷笑语集，旗亭渺渺离情多。都市楼台迷远近，殊方宾贡无停运。须知此地异寻常，会教永作韶华镇。南郊八月天气清，囿中万木皆秋声。灵台灵沼足萧爽，似游阆苑登蓬瀛。长堤迤逦疏杨袅，十里芙蓉香不了。翠柏阴摇辇路凉，碧梧影动行宫晓。麋鹿呦呦雉兔肥，鸥鹭浮沈鸿雁飞。兰菊总芳时可乐，稻粱正熟农无饥。时哉游豫民心喜，缅想周文可同轨。惜哉汉武纵高歌，不知耕敛真徒耳。
芦沟晓月 其三 蓟门烟树
作者：李贤
朝代：明
体裁：古风

蓟门近与都城通，佳气葱葱一望中。朝烟暮烟自漠漠，远树近树皆濛濛。居民乐土今百载，闾阎相望春长在。榆柳分行似幕张，桑麻遍野如云叆。红稀绿暗鸟声和，往来车马肩相摩。酒馆纷纷笑语集，旗亭渺渺离情多。都市楼台迷远近，殊方宾贡无停运。须知此地异寻常，会教永作韶华镇。
芦沟晓月 其二 西山霁雪
作者：李贤
朝代：明
体裁：古风

太行西来几千里，突兀连峰半天起。朔风吹雨凝作花，玉龙盐虎相偎倚。嫩寒澄霁朝暾红，千峰万峰如发蒙。瑶华散尽锦屏列，露出朵朵金芙蓉。兹山见说多奇秀，况复清明景偏茂。日射松梢翠欲流，云开石窦冰成溜。捲帘坐对情何浓，预为吾民歌岁丰。瑞麦连云先有兆，遗蝗入地潜深踪。
芦沟晓月 其四 南囿秋风
作者：李贤
朝代：明
体裁：古风

南郊八月天气清，囿中万木皆秋声。灵台灵沼足萧爽，似游阆苑登蓬瀛。长堤迤逦疏杨袅，十里芙蓉香不了。翠柏阴摇辇路凉，碧梧影动行宫晓。麋鹿呦呦雉兔肥，鸥鹭浮沈鸿雁飞。兰菊总芳时可乐，稻粱正熟农无饥。时哉游豫民心喜，缅想周文可同轨。惜哉汉武纵高歌，不知耕敛真徒耳。
芦沟晓月·其一
作者：李贤
朝代：明

金鸡唱彻扶桑晓，残月娟娟挂林杪。长河斜抱凤池西，流彩遥连碧波杳。横桥远亘如游龙，明珠影落长河中。桂魄千层琥珀瑩，蟾光万顷玻璃同。霜叶飘飘缀马鬣，沙河闪烁黄金屑。芦荻声乾风力寒，烟霏才上银河灭。往年几暇曾一临，碧波渺渺芦花深。千官振辔发归骑，月华犹在西山岑。
芦沟晓月·其一
作者：李贤
朝代：明
体裁：古风

金鸡唱彻扶桑晓，残月娟娟挂林杪。长河斜抱凤池西，流彩遥连碧波杳。横桥远亘如游龙，明珠影落长河中。桂魄千层琥珀莹，蟾光万顷玻璃同。霜叶飘飘缀马鬣，沙河闪烁黄金屑。芦荻声乾风力寒，烟霏才上银河灭。往年几暇曾一临，碧波渺渺芦花深。千官振辔发归骑，月华犹在西山岑。
蜀道
作者：李贤
朝代：明
体裁：七言律诗

峭壁嵯峨万仞高，乌江声急浪花飘。悬崖栈阁穿云上，挂树猿猱带雨号。绝顶振衣秋思远，长空回首帝乡遥。平生浪说登云路，今日身亲到碧霄。
行路难
作者：李贤
朝代：明
体裁：乐府曲辞

行路难，难更苦，孤影飘飘无定所。关河迢递渺天涯，长风吹梦归乡土。乱石滩中一叶舟，江心白浪风飕飕。剑阁崔巍连鸟道，萦纡诘屈心烦愁。行路难，难更险，岁月无情何冉冉。山头夕照树千行，天外秋光鸿数点。对景增离忧，莫作汗漫游。百样艰辛在行路，不如高卧藏林丘。
观物
作者：李贤
朝代：明
体裁：七言律诗

闲来观物到园东，天理流行在在同。方沼雨晴看跃鲤，层霄云净见飞鸿。春畦苗长随宜绿，晓树花开任意红。并育宣明情固适，还将此道细研穷。
谒华岳庙
作者：李贤
朝代：明
体裁：七言律诗

华岳巍巍势独雄，层霄削出翠芙蓉。红光映日仙人掌，黛色连天玉女峰。绝顶泉飞千尺练，悬崖根固万年松。四时赖尔兴云雨，历代尊崇祀典隆。
赐五伦诸书
作者：李贤
朝代：明
体裁：七言律诗

正统年中得赐书，赐来书籍意何如。五伦事迹新成类，一代规模已用儒。盖世功名当自致，逢时忠悃要全输。立身不在生前乐，千载相期有令誉。
赐绣麒麟红袍
作者：李贤
朝代：明
体裁：七言律诗

麒麟盘绣上宫袍，天宠非常不易遭。一寸丹心惟报国，平生精力在挥毫。但思古道人情厚，敢望前脩事业高。他日不惭纶阁地，浩然归老卧林皋。
赓薛学士诗韵
作者：李贤
朝代：明
体裁：七言律诗

玉堂无事坐清晖，柳絮因风作雪飞。紫禁莺声晴后滑，赤霄云叶午前稀。兔毫闲运成珠玉，鸡舌长含侍锁闱。惭顾非才膺宠渥，中官又报赐新衣。
赠宋都宪镇守甘肃
作者：李贤
朝代：明
体裁：七言律诗

都宪襟怀湛玉壶，远参戎务著嘉谟。夜鸣刀斗严诸寨，晓列旌旗震万夫。异域功名同燕颔，边疆威望继龙图。会看沐宠回轩日，关外欢声夹道呼。
赠薛大理先生西蜀之行
作者：李贤
朝代：明
体裁：七言律诗

西河夫子继前贤，吾道于今赖有传。世态炎凉宁足较，襟怀风月浩无边。育才自得平生乐，报国还看晚节坚。惆怅胸中茅塞久，束脩承教定何年。
过五丁峡
作者：李贤
朝代：明
体裁：七言律诗

五丁峡在汉江西，万仞高峰两面齐。凿断石崖穿鸟道，疏通流水上云梯。马头惟见千山合，涧底都教万树迷。路险不知天色暮，金牛岭畔听猿啼。
过后山
作者：李贤
朝代：明
体裁：五言律诗

山程渺渺去，晓色尚熹微。野鹤穿松径，残花点客衣。溪鱼当镜跃，山鸟近人飞。却忆渔郎说，桃源果是非。
过彰德
作者：李贤
朝代：明
体裁：七言律诗

霜落枫林九月秋，山峰马首翠光浮。水分白鹭依沙浦，风引青帘上酒楼。旅榻灯前怀往事，吟鞭月下度寒流。此心自是坚如铁，一任砧声响未休。
过汉中
作者：李贤
朝代：明
体裁：七言律诗

忆昔高皇王汉来，故城千载使人哀。寒烟犹锁观星阁，芳草空铺拜将台。席卷三秦传妙算，势摧西楚见奇才。当时不用萧何策，帝业焉能向此开。
过长安故城
作者：李贤
朝代：明
体裁：七言律诗

长安千载故城荒，衰草寒烟满未央。废宅总成芳草地，寝园一任野花香。连村何处藏温室，啼鸟浑如觅建章。惟有当时原上墓，累累犹自对斜阳。
过黄河
作者：李贤
朝代：明
体裁：七言律诗

晓发河阳古渡头，棹歌声里过黄流。柁公已叠风帆坐，水手还牵竹缆游。神禹万年留伟绩，洪涛千里界中州。南来却上邙山道，衰草寒烟冢墓稠。
述古
作者：李贤
朝代：明
体裁：古风

稽古有嘉言，逸欲戒谆谆。大圣若重瞳，禹益犹互陈。阿衡佐商嗣，风愆竟勿循。恳恳周太保，旅獒却来宾。敬观无逸图，有邦万世珍。夫何事荒怠，此道未遑询。飘飘夹林赏，艳艳闾须春。岂有鸱鸮智，将同燕雀伦。在古垂明鉴，休迷覆车尘。支颐顾衷曲，期不负儒绅。嗟彼一心微，纷纷众欲并。所以古哲人，惕然事箴警。自新若盘铭，常使目在炳。楹杖与剑矛，丹书更肃整。稷庙铸金人，三缄贵深省。式观鲁欹器，持盈未堪骋。亦有睿圣公，年耄心愈儆。旅贲瞽史徒，交戒幸无眚。顾惟理与义，涵养见真境。心正意亦诚，允矣前脩并。
述土木之难
作者：李贤
朝代：明
体裁：古风

正统己巳秋，敌骑忽寇边。声息一何急，顷刻数十传。当宁乃震惊，奸臣擅其权。悍然挟天子，六师听周旋。廷臣既失措，将士俱茫然。乘舆不自禦，疏留行愈坚。岂思帝王举，为谋出万全。奸心欲逞威，制胜当谁先。况彼承平久，斗志良已捐。战阵既不习，安能事戈鋋。秋高朔马骄，敌势方控弦。我师虽百里，无异群羝联。土木一以围，裸体相摩肩。前途尽倒戈，甘心丧其元。人马积若山，营中如沸川。微躯不可竞，颓然在人颠。幸能脱锋镝，万死复相连。山深鸟道危，一命若丝悬。遥遥䀽绝顶，恨无羽翼鶱。水浆不入口，喉吻生尘烟。筋力既已疲，历险愁攀缘。崎岖转崖壑，曾不遇微涓。纵有梅林想，何由见酸涎。昼夜历三周，山尽始得泉。归来问城郭，哭声上青天。当死乃不死，恍如再生年。忽忽过半载，悸恙方获痊。敌志益奋发，深入践京廛。岂无貔貅士，莫敢冲其前。志满利已得，回首齐挥鞭。外兵祸中原，天意无乃偏。国耻未能雪，宁忍戴貂蝉。壮志几时毕，雄肠何日牵。经略到穷发，燕然名可镌。边烽从此息，黎庶始安便。一洗朔方功，万古垂青编。
追思先母
作者：李贤
朝代：明
体裁：七言律诗

慈母殷勤岁月多，一门百口赖调和。堂前香暖双姑馔，灯下声寒五夜梭。釜禄方期延寿考，桑田忽讶变沧波。徒将富贵成哀感，罔极深恩可奈何。
送人之陕西
作者：李贤
朝代：明
体裁：五言律诗

送子西游日，独伤南浦春。如何关外客，去作陇头人。异地还思旧，他乡莫厌贫。悬知从此隔，相见梦中频。
送俞侍郎还家养疾
作者：李贤
朝代：明
体裁：古风

明良相逢海宇清，甘盘旧学功非轻。夙资启沃不可释，圣躬有赖增高明。潜邸师臣已无几，眷注时时荷殊礼。忠言正论立朝端，帝德光辉日兴起。如何微恙苦相缠，动履艰辛淹岁年。宸衷轸念医殚术，独坐经帏徒慨然。封章恳乞还乡里，宠赉频繁情不已。优游适意谩珍调，平安早报天颜喜。片帆高挂上京船，鹏翮重看奋九天。保傅虚席待耆德，相期事业光无前。我忝同寅致私愿，临别不胜情缱绻。作歌相赠写离怀，目送飞鸿去如箭。
送别归浙
作者：李贤
朝代：明
体裁：七言律诗

驻马离亭花乱飞，伤情忍与故人违。金台别酒添行色，潞渚归帆带落晖。岭上春风梅子嫩，山中暮雨蕨芽肥。谩从浙水经行处，为访严陵旧钓矶。
送勋部陈郎中使朝鲜
作者：李贤
朝代：明
体裁：七言律诗

初立青宫告万方，金章玉节赐传扬。日边持遣皇华使，海外争迎粉署郎。雨霁朝鲜征旆疾，天连辽海使星光。远人拜舞承恩后，愿效葵心向太阳。
送平江侯守备南京
作者：李贤
朝代：明
体裁：七言律诗

龙盘虎踞帝王城，坐镇元戎属俊英。剑气夜横南斗白，诗才秋与大江清。宾盈幕府开樽俎，令肃辕门列旆旌。累叶貂蝉今愈盛，又看麟阁著芳名。
送张尹之江阴
作者：李贤
朝代：明
体裁：古风

江阴胜景接湖海，水国名乡富鱼蟹。张侯释褐绾铜章，父老欣传得贤宰。秋风潞水片帆轻，淮月当空夜正明。北固云开枫树晓，翠光亭古山禽鸣。襟怀皎皎冰壶洁，僚寀相从尽相悦。百里春风锦制新，一帘化雨民冤雪。卓鲁芳踪良可追，德政行看圣主知。他时有待徵书至，还拟承恩向玉墀。
送户部尚书沈公致仕
作者：李贤
朝代：明
体裁：古风

君不见文富二公当耄耋，起复入朝人共悦。进退从容大节完，千载令人羡英杰。又不见广受二疏归故乡，冠盖如云拥道傍。道傍观者咸叹息，芳名百世犹辉光。后来谁可继前躅，今喜司徒更知足。再入朝行三载馀，浩然归志如鸿鹄。鹤发童颜近八旬，休官高趣寓鲈莼。篱边秋兴黄花发，林下春游翠竹新。天壤之间乐谁比，兰玉盈庭欢不已。水光山色独扶筇，月白风清随泛蚁。物外缁巾返自然，太平人世乐天年。江乡容与不知老，一任人称地上仙。
送无隐和尚
作者：李贤
朝代：明
体裁：七言律诗

早通禅教息游方，独占名山岁月长。千片暖云春补衲，一龛明月夜焚香。晓帘花雨清金界，午院松风净石床。尘外真空心似水，丛林无事任徜徉。
送李参议之浙江
作者：李贤
朝代：明
体裁：七言律诗

粉署相从近十秋，青春文采自风流。鹗书高荐膺藩佐，虎竹初分出帝州。寮采渐看青眼少，交游谁可赤心投。长情莫为离情恼，还拟鸣珂入凤楼。
送法师住慈感
作者：李贤
朝代：明
体裁：五言律诗

故人从此去，尊酒莫频催。腊雪犹堆岭，春风已放梅。交情留偈别，疏景入诗来。想到南山寺，才逢柳眼开。
送海州太守
作者：李贤
朝代：明
体裁：七言律诗

淮东父老望回旌，五马南旋几日程。山店鸡声和月落，晓村霜气逼人行。海濒地远民风古，堂下公闲德政清。悬想到时春正好，闾阎随处颂升平。
送程参政彦实之山东
作者：李贤
朝代：明
体裁：七言律诗

簪笔螭头数载馀，承宣方岳拜恩殊。临城已建平戎策，报国曾陈固本书。南浦春风初拂旆，东方甘雨定随车。蹇予同受公庭荐，愿协丹心拱帝居。
送练士者回邓州
作者：李贤
朝代：明
体裁：七言律诗

疋马南回岁已秋，离亭分手莫淹留。山村月夜鸡鸣早，野树霜天叶落稠。驿路牙旗迎故垒，孤城画角拥高楼。到家盛吐篱边菊，尊酒亲朋乐献酬。
送薛少卿罢官西归
作者：李贤
朝代：明
体裁：七言律诗

自许孤忠结主知，居官宁肯计安危。平反不愧张廷尉，直道何惭柳士师。已羡一身中道立，定看千载大名垂。心闲莫废韦编业，伊洛高踪尚可追。
送黄主事弟还家
作者：李贤
朝代：明
体裁：七言律诗

星霜几度客神京，此日归帆肯暂停。喜载琴书寻旧侣，不论踪迹等浮萍。月中素练三江白，云外屏风九叠青。想到家山行乐处，篱边秋菊正芳馨。
途次偶成
作者：李贤
朝代：明
体裁：七言律诗

王事驱驰分所宜，云程千里思依依。菊花香冷迎霜绽，鸿雁声寒带雨飞。古渡扁舟随处少，远山落木望中稀。徐行莫讶前途晚，村市人家昼掩扉。
金台惜别
作者：李贤
朝代：明
体裁：古风

玉河堤上杨花飞，玉河堤外客西归。晚色苍苍惨别恨，东风荡荡吹征衣。昔君从父凉州谪，回首家山邈胡越。塞阃惊回旅梦孤，杜鹃啼破边城月。边城月，缺复圆，月光常照玉门关。对月空教动乡思，西陲万里何时还。翻怀亲友司封客，生长相违重堪惜。携琴命驾上京华，聚首开怀论畴昔。亲情契合未云久，官舍匆匆又分手。烟光二月蓟城春，祖饥一尊燕市酒。行旌遥指夕阳西，驿路青山足品题。雨霁函关吟处好，云连秦树望中迷。我闻君子擅文武，剩有奇谋禦戎虏。立志休同燕颔流，致身期与嫖姚伍。他年霄汉重相逢，当时故旧欢无穷。皇家金石赐不薄，愿言壮岁收边功。
陇下居
作者：李贤
朝代：明
体裁：五言律诗

寻幽居陇下，山色满窗前。览物知天地，观书对圣贤。烟凝秦岭树，云锁华峰莲。欲赏闲中景，还须酒似泉。
陕州怀古
作者：李贤
朝代：明
体裁：七言律诗

秋风驻马陕州城，召伯甘棠不见生。避暑宫中丛木暗，望仙台上暮云横。铁牛镇水终难走，砥柱中流自不倾。况此地灵人杰盛，姚张何事独驰名。
除夜书怀
作者：李贤
朝代：明
体裁：五言律诗

使节淹淮甸，残冬谢早春。扬州除夜客，湍水未归人。歌管千家乐，琴书旅舍贫。乡怀从此切，清泪欲沾巾。
雍熙寺书
作者：李贤
朝代：明
体裁：古风

维扬逢小春，风叶散空宇。寂寞寄雍熙，悲乡泪如雨。何以慰我心，灯下援琴抚。知音苦未逢，芳华为谁吐。
题丘氏节孝传
作者：李贤
朝代：明
体裁：古风

丘家姑嫂美且烈，遭危赴水情默默。舍母弃夫非获已，不死必为凶寇得。呜呼此情真可哀，悲风为尔从天来。苕溪之水清见底，玉骨沈处无纤埃。姑嫂捐生身既洁，母往投之将共绝。儿心苍惶急救母，负之出水声哽咽。母既苏兮儿在边，一门孝节良兼全。群凶相顾咸惊愕，弃而去之心茫然。世上非无颜色好，节义不全何足道。独羡丘家姑嫂心，坚如金石贵如宝。峨冠博衣为丈夫，往往贪生甘就污。若人读此三节传，面赤汗下空沾肤。圣人扶世立名教，但使斯民存节孝。丘氏芳名永不磨，后胤绵绵宜克肖。我忝搢绅儒者流，此心常为天下忧。忧见民风不复古，吁嗟丘氏谁能俦。
题函谷关
作者：李贤
朝代：明
体裁：七言律诗

函关陕右咽喉地，曲折萦回势自强。北倚河流成险固，南来山峙界封疆。令瞻仙气迎聃老，客作鸡鸣救孟尝。千载悠悠追往事，不堪风景正凄凉。
题卧龙图
作者：李贤
朝代：明
体裁：古风

汉家神器风波舟，奸雄环顾涎欲流。斯时谁有匡扶具，南阳嘉遁阿衡俦。帝室之胄何英伟，草庐三顾惊神鬼。幡然感激释耕耘，一旦君臣若鱼水。鼎分毕竟不能休，务偿初志复神州。永安遗恨抱终古，出师二表殚嘉猷。锦水祠堂宛如故，剑阁荒芜流马路。七擒南徼詟天威，八阵夔城讶神护。营中星陨渭滨秋，五丈原头杀气收。归榇犹能走仲达，运移汉祚终难留。英雄千载空惆怅，商周人物能多让。世间成败不足凭，卧龙遗址人争访。
题宣庙画
作者：李贤
朝代：明
体裁：七言绝句

芦叶萧萧两岸秋，渔翁垂网在寒流。挥毫自是天工妙，意似磻溪欲往游。
题张真人墨竹
作者：李贤
朝代：明

数竿潇洒出蓬莱，共道仙人手自栽。凉月满庭闲玩处，翛翛疑有凤凰来。貌得琅玕真妙绝，清阴恍若飞霜雪。谁能裁作紫鸾箫，吹碎凤凰台上月。
题张真人墨竹·其一
作者：李贤
朝代：明
体裁：七言绝句

数竿潇洒出蓬莱，共道仙人手自栽。凉月满庭闲玩处，翛翛疑有凤凰来。
题张真人墨竹·其二
作者：李贤
朝代：明
体裁：七言绝句

貌得琅玕真妙绝，清阴恍若飞霜雪。谁能裁作紫鸾箫，吹碎凤凰台上月。
题梦萱堂
作者：李贤
朝代：明
体裁：古风

儿生三岁母即亡，母心恋儿魂悲伤。儿在童蒙浑不觉，母魂恻恻时护防。日居月诸儿渐长，始有知觉动思想。愀然问爷母不存，涕泗潸然心惚恍。母有魂，儿有身，幽明无路得相亲。母向梦中见儿语，儿初不识母酸辛。觉来问爷惊所见，儿说形容爷与辨。衣裳总是没时穿，音容不异存日恋。儿知是母顿欲绝，五内崩摧泪成血。毁形便若初丧时，饘粥一御哀情切。嗟哉卫氏孝且纯，古有曾参亦可伦。天性由来非矫作，风俗如此宁不淳。人生何幸父母存，恬不为养独何心。视此安能不汗恧，抚卷因成孝子吟。
题画
作者：李贤
朝代：明
体裁：五言律诗

久隔江山景，何人写此图。寒流如渭水，秋色似成都。恍听幽禽语，疑闻野鹤呼。不知烟雾重，还有隐居无。
题画
作者：李贤
朝代：明

方图展佳趣，二客空山游。峰回石路转，籁息林壑幽。断崖锁烟萝，阴涧鸣琳球。担头空翠湿，屐齿苔痕留。百折度崎岖，千尺看飞流。残月堕屏嶂，枯松挂？猴。溪云凉带雨，山色净含秋。霜重丹枫落，岩深岚气浮。太行历危险，羊肠任夷犹。蜀道古云难，攀缘竟何求。遥知飞鸟倦，疑闻杜鹃愁。崔嵬到绝顶，高寒透重裘。飘然发遐想，俯景豁吟眸。会当逢仙子，携手访丹丘。
题画
作者：李贤
朝代：明
体裁：古风

方图展佳趣，二客空山游。峰回石路转，籁息林壑幽。断崖锁烟萝，阴涧鸣琳球。担头空翠湿，屐齿苔痕留。百折度崎岖，千尺看飞流。残月堕屏嶂，枯松挂�猴。溪云凉带雨，山色净含秋。霜重丹枫落，岩深岚气浮。太行历危险，羊肠任夷犹。蜀道古云难，攀缘竟何求。遥知飞鸟倦，疑闻杜鹃愁。崔嵬到绝顶，高寒透重裘。飘然发遐想，俯景豁吟眸。会当逢仙子，携手访丹丘。
题画
作者：李贤
朝代：明

素花香绕翠玲珑，石锁苍苔隐绿丛。枝上寒皋窥锦雉，羽毛惊动白蘋风。云岚深处数椽幽，松下柴门对碧流。记得山窗清梦破，落花香里雨初收。
题画·其一
作者：李贤
朝代：明
体裁：七言绝句

素花香绕翠玲珑，石锁苍苔隐绿丛。枝上寒皋窥锦雉，羽毛惊动白蘋风。
题画·其二
作者：李贤
朝代：明
体裁：七言绝句

云岚深处数椽幽，松下柴门对碧流。记得山窗清梦破，落花香里雨初收。
题苏武墓
作者：李贤
朝代：明
体裁：七言律诗

苏卿一去鬓成霜，赢得残躯入汉乡。旄落共怜坚使节，雪深犹忆牧羝羊。荒坟草掩斜阳里，短碣苔封古道傍。顾我远因王事过，匆匆不及奠椒浆。
题送别图
作者：李贤
朝代：明
体裁：五言律诗

送别都门外，江山入画图。东风吹嫩柳，南浦接荒芜。驿路停青旆，离筵饯玉壶。一朝千里别，相赠有诗无。
游洪山寺
作者：李质
朝代：明
体裁：七言律诗

洪山佛殿晓鸣钟，蹑蹬登临叩远公。绿水西来演不二，青莲南涌透禅宗。天花乱落芙蓉外，龙藏深涵咒钵中。我欲步虚超上乘，却惭尘梦未能空。
题鹭鸶荷叶扇
作者：李质
朝代：明
体裁：七言绝句

几行玉立向彤庭，环佩锵锵沐宠荣。谁念沧洲有遗逸，败荷残照不胜情。
飓风
作者：李质
朝代：明
体裁：七言律诗

一段虹霓出海隅，八风如战雨倾衢。楼头绿树连根拔，陌上青秧贴水枯。正拟望秋差有庾，那思卒岁更无襦。推窗一望天初霁，早有年排说晚租。
丘长孺生日
作者：李贽
朝代：明

似君初度日，不敢少年看。百岁人间易，逢君世上难。三杯生瑞气，一雨送春寒。对客犹辞醉，尊前有老聃。
中州第一程
作者：李贽
朝代：明

程程物色使人羞，同上中原第一楼。太行虽有摧车路，千载人人到上头。
中秋刘近城携酒湖上
作者：李贽
朝代：明

举网澄潭下，凭阑看得鱼。谁将从事酒，一问子云庐。水白沙鸥净，天空木叶疏。中秋今夜月，尔我独踌躇。
九日同袁中夫看菊寄谢主人
作者：李贽
朝代：明

去年花比今年蚤，今年人比去年老。尽道人老不如旧，谁信旧人老亦好。秋菊总开旧岁花，人今但把新人夸。不见旧日龙山帽，至今犹共说孟嘉。去年我犹在阴山，今年尔复在江南。傍人错指前身是，一是文殊一瞿昙。花开于我复何有，人世那堪逢重九。举头望见钟山高，出门便欲跨牛首。袁生袁生携我手，欲往何之仍掣肘。虽有谢公墩，朝朝长在门。虽有阶前塔，高高未出云。褰裳缓步且相随，一任秋光更设施。天生我辈必有奇，感加雅意来相期。入门秋色上高堂，烹茶为具呼儿郎。欢来不用登高去，扑鼻迎风尊酒香。子美空吟白发诗，渊明采采亦徒疲。何如今日逢故知，菊花共看未开时。
九日坪上
作者：李贽
朝代：明

如鸟飞飞到处栖，今年九日在山西。太行正是登高处，无菊亦应有酒携。坪上无花有酒钱，谩将沽酒醉逃禅。若言不识酒中趣，可试登高一问天。身在他乡不望乡，闲云处处总凄凉。故人若问凉边事，日射坪田索酒尝。
九日坪上·其一
作者：李贽
朝代：明

如鸟飞飞到处栖，今年九日在山西。太行正是登高处，无菊亦应有酒携。
九日坪上·其三
作者：李贽
朝代：明

身在他乡不望乡，闲云处处总凄凉。故人若问凉边事，日射坪田索酒尝。
九日坪上·其二
作者：李贽
朝代：明

坪上无花有酒钱，谩将沽酒醉逃禅。若言不识酒中趣，可试登高一问天。
九日至极乐寺闻袁中郎且至因喜而赋
作者：李贽
朝代：明

世道由来未可孤，百年端的是吾徒。时逢重九花应醉，人至论心病亦苏。老桧深枝喧暮鹊，西风落日下庭梧。黄金台上思千里，为报中郎速进途。
云中僧舍芍药
作者：李贽
朝代：明

芍药庭开两朵，经僧阁里千声。木鱼暂且停手，风送花香有情。笑时倾城倾国，愁时倚树凭阑。尔但一开两朵，我来万水千山。
云中僧舍芍药·其一
作者：李贽
朝代：明

芍药庭开两朵，经僧阁里千声。木鱼暂且停手，风送花香有情。
云中僧舍芍药·其二
作者：李贽
朝代：明

笑时倾城倾国，愁时倚树凭阑。尔但一开两朵，我来万水千山。
偈二首答梅中丞
作者：李贽
朝代：明

本无家可归，原无路可走。若有路可走，还是大门口。莫夸家里富，家富令人丑。若实到家人，一毫亦无有。
偈二首答梅中丞·其一
作者：李贽
朝代：明

本无家可归，原无路可走。若有路可走，还是大门口。
偈二首答梅中丞·其二
作者：李贽
朝代：明

莫夸家里富，家富令人丑。若实到家人，一毫亦无有。
元宵
作者：李贽
朝代：明

元宵真是可怜宵，独对孤灯坐寂寥。不是斋居能养性，嗔心几被雪风摇。
元日极乐寺大雨雪
作者：李贽
朝代：明

万国衣冠共一新，婆娑独占上方春。谁知向阙山呼日，正是飞花极乐辰。寂寂僧归云际寺，溶溶月照陇头人。年来鬓发随刀落，欲脱尘劳却惹尘。
入山得焦弱侯书有感
作者：李贽
朝代：明

海内存知己，天涯若比邻。古人聊自遣，此语总非真。学问多奇字，观书少斫轮。何时策杖屦，共醉秣陵春？
六月访袁中夫摄山
作者：李贽
朝代：明

怀人千佛岭，避暑碧霞颠。试问山中乐，何如品外泉。阴阴藤挂树，隐隐日为年。坐觉凉风至，披襟共洒然。
初到石湖
作者：李贽
朝代：明

皎皎空中石，结茅俯青溪。鱼游新月下，人在小桥西。入室呼尊酒，逢春信马蹄。因依如可就，筇竹正堪携。
初至云中
作者：李贽
朝代：明

锡杖朝朝信老僧，苍茫山色树层层。出门秪觉音声别，不审身真到白登。
南池二首
作者：李贽
朝代：明

济漯相将日暮时，此间乃有杜陵池。三春花鸟犹堪赏，千古文章只自知。水入南池读古碑，任城为客此何时。从前秪为作诗苦，留得惊人杜甫诗。
南池二首·其一
作者：李贽
朝代：明

济漯相将日暮时，此间乃有杜陵池。三春花鸟犹堪赏，千古文章只自知。
南池二首·其二
作者：李贽
朝代：明

水入南池读古碑，任城为客此何时。从前秪为作诗苦，留得惊人杜甫诗。
却寄
作者：李贽
朝代：明

一回飞锡下江南，咫尺无由接笑谈。却羡婆须蜜氏女，发心犹愿见瞿昙。持钵来归不坐禅，遥闻高论却潸然。如今男子知多少，尽道官高即是仙。盈盈细抺随风雪，点点红妆带雨梅。莫道门前车马富，子规今已唤春回。声声唤出自家身，主死如山不动尘。欲见观音今汝是，莲花原属似花人。
却寄·其一
作者：李贽
朝代：明

一回飞锡下江南，咫尺无由接笑谈。却羡婆须蜜氏女，发心犹愿见瞿昙。
却寄·其三
作者：李贽
朝代：明

盈盈细抺随风雪，点点红妆带雨梅。莫道门前车马富，子规今已唤春回。
却寄·其二
作者：李贽
朝代：明

持钵来归不坐禅，遥闻高论却潸然。如今男子知多少，尽道官高即是仙。
却寄·其四
作者：李贽
朝代：明

声声唤出自家身，主死如山不动尘。欲见观音今汝是，莲花原属似花人。
又观梅
作者：李贽
朝代：明

雷雨惊春候，寒梅次第开。金陵有逸客，特地看花来。
古道通三晋
作者：李贽
朝代：明

黄河远缀白云间，我欲上天天不难。三晋谁云通古道，人今惟见太行山。
同周子观洞龙梅
作者：李贽
朝代：明

一枝斜倚古垣东，白首逢君出洞龙。莫怪花神争笑语，周郎昨夜此山中。
同深有上人看梅
作者：李贽
朝代：明

东阁观梅去，清尊怨未开。徘徊天际暮，独与老僧来。
咏史
作者：李贽
朝代：明

荆卿原不识燕丹，秪为田光一死难。慷慨悲歌惟击筑，萧萧易水至今寒。夷门画策却秦兵，公子夺符出魏城。上客功成心遂死，千秋万岁有侯赢。晋鄙合符果自疑，挥锤运臂有屠儿。情知不是信陵客，刎颈迎风一送之。
咏史·其一
作者：李贽
朝代：明

荆卿原不识燕丹，秪为田光一死难。慷慨悲歌惟击筑，萧萧易水至今寒。
咏史·其三
作者：李贽
朝代：明

晋鄙合符果自疑，挥锤运臂有屠儿。情知不是信陵客，刎颈迎风一送之。
咏史·其二
作者：李贽
朝代：明

夷门画策却秦兵，公子夺符出魏城。上客功成心遂死，千秋万岁有侯赢。
哭怀林
作者：李贽
朝代：明

南来消息不堪闻，肠断龙堆日暮云。当日虽然扶病去，来书已是细成文。年少才情亦可跨，暂时不见即天涯。何当弃我先归去，化作楚云散作霞。梦中相见语依依，忘却从前抱病归。四大已随风火散，去书犹嘱寄秋衣。年在桑榆身大同，吾今？子非龙钟。交情生死天来大，丝竹安能写此中。
哭怀林·其一
作者：李贽
朝代：明

南来消息不堪闻，肠断龙堆日暮云。当日虽然扶病去，来书已是细成文。
哭怀林·其三
作者：李贽
朝代：明

梦中相见语依依，忘却从前抱病归。四大已随风火散，去书犹嘱寄秋衣。
哭怀林·其二
作者：李贽
朝代：明

年少才情亦可跨，暂时不见即天涯。何当弃我先归去，化作楚云散作霞。
哭怀林·其四
作者：李贽
朝代：明

年在桑榆身大同，吾今？子非龙钟。交情生死天来大，丝竹安能写此中。
哭怀林·其四
作者：李贽
朝代：明
体裁：七言绝句

年在桑榆身大同，吾今�子非龙钟。交情生死天来大，丝竹安能写此中。
哭耿子庸
作者：李贽
朝代：明

楚国有一士，胸中无一字。令人读汉书，便道赖有此。盖世聪明者，非君竟谁与。所以罗盱江，平生独推许。行年五十一，今朝真死矣。君生良不虚，君死何曾死。我是君之友，君是我之师。我年长于君，视君是先知。君言吾少也，如梦亦如痴。去去学神仙，中道复弃之。归来山中坐，静极心自怡。大事苟未明，兀坐空尔为。行行还出门，逝者在于斯。反照未生前，我心不动移。仰天一长啸，兹事何太奇。从此一声雷，平地任所施。开口向人难，谁是心相知。太真终日语，东方容易谈。本是闽越人，来此共闲闲。君子有德音，听之使人惭。白门追随后，万里走滇南。移家恨已满，敢曰青于蓝。志士苦妆饰，世儒乐苟安。谓君未免俗，令人坐长叹。君心未易知，吾言何恻恻。太言北海若，小言西河伯。缓言微风入，疾言养叔射。粗言杂俚语，无不可思绎。和光混俗者，见之但争席。浩气满乾坤，收敛无遗迹。时来一鼓琴，与君共晨夕。已矣莫我知，虽生亦何益。
哭耿子庸·其一
作者：李贽
朝代：明

楚国有一士，胸中无一字。令人读汉书，便道赖有此。盖世聪明者，非君竟谁与。所以罗盱江，平生独推许。行年五十一，今朝真死矣。君生良不虚，君死何曾死。
哭耿子庸·其三
作者：李贽
朝代：明

太真终日语，东方容易谈。本是闽越人，来此共闲闲。君子有德音，听之使人惭。白门追随后，万里走滇南。移家恨已满，敢曰青于蓝。志士苦妆饰，世儒乐苟安。谓君未免俗，令人坐长叹。
哭耿子庸·其二
作者：李贽
朝代：明

我是君之友，君是我之师。我年长于君，视君是先知。君言吾少也，如梦亦如痴。去去学神仙，中道复弃之。归来山中坐，静极心自怡。大事苟未明，兀坐空尔为。行行还出门，逝者在于斯。反照未生前，我心不动移。仰天一长啸，兹事何太奇。从此一声雷，平地任所施。开口向人难，谁是心相知。
哭耿子庸·其四
作者：李贽
朝代：明

君心未易知，吾言何恻恻。太言北海若，小言西河伯。缓言微风入，疾言养叔射。粗言杂俚语，无不可思绎。和光混俗者，见之但争席。浩气满乾坤，收敛无遗迹。时来一鼓琴，与君共晨夕。已矣莫我知，虽生亦何益。
哭贵儿
作者：李贽
朝代：明

水深能杀人，胡为浴于此。欲眠眠不得，今子于慈死。不饮又不醉，子今有何罪。疾呼遂不应，痛恨此潭水。骨肉归故里，童仆皆我弃。汝我如形影，今朝惟我矣。
哭贵儿·其一
作者：李贽
朝代：明

水深能杀人，胡为浴于此。欲眠眠不得，今子于慈死。
哭贵儿·其三
作者：李贽
朝代：明

骨肉归故里，童仆皆我弃。汝我如形影，今朝惟我矣。
哭贵儿·其二
作者：李贽
朝代：明

不饮又不醉，子今有何罪。疾呼遂不应，痛恨此潭水。
哭陆仲鹤
作者：李贽
朝代：明

二十年前此地分，孤帆万里出重云。滇南昔日君怜我，白下今朝我哭君。岁岁年年但寄书，艹萍消息竟何如。巨卿未解山阳梦，垂老那堪策素车。
哭陆仲鹤·其一
作者：李贽
朝代：明

二十年前此地分，孤帆万里出重云。滇南昔日君怜我，白下今朝我哭君。
哭陆仲鹤·其二
作者：李贽
朝代：明

岁岁年年但寄书，艹萍消息竟何如。巨卿未解山阳梦，垂老那堪策素车。
哭黄宜人
作者：李贽
朝代：明

结发为夫妇，恩情两不牵。今朝闻汝死，不觉情凄然。不为恩情牵，含凄为汝贤。反目未曾有，齐眉四十年。中表皆称孝，舅姑忍汝劳。宾朋日夜往，龟手事香醪。慈心能割有，约已善持家。缘余贪佛去，别汝在天涯。近水观鱼戏，春山独鸟啼。贫交犹不有，何况糟糠妻。冀缺与梁鸿，何人可比踪。丈夫志四海，恨汝不能从。
哭黄宜人·其一
作者：李贽
朝代：明

结发为夫妇，恩情两不牵。今朝闻汝死，不觉情凄然。
哭黄宜人·其三
作者：李贽
朝代：明

中表皆称孝，舅姑忍汝劳。宾朋日夜往，龟手事香醪。
哭黄宜人·其二
作者：李贽
朝代：明

不为恩情牵，含凄为汝贤。反目未曾有，齐眉四十年。
哭黄宜人·其五
作者：李贽
朝代：明

近水观鱼戏，春山独鸟啼。贫交犹不有，何况糟糠妻。
哭黄宜人·其六
作者：李贽
朝代：明

冀缺与梁鸿，何人可比踪。丈夫志四海，恨汝不能从。
哭黄宜人·其四
作者：李贽
朝代：明

慈心能割有，约已善持家。缘余贪佛去，别汝在天涯。
喜杨凤里到摄山
作者：李贽
朝代：明

十年相守似兄弟，一别三年如隔世。今日还从江上来，孤云野鹤在山寺。忆别龙湖才几时，天涯霜雪净须眉。君今复自龙湖至，鬓里有丝君自知。
喜杨凤里到摄山·其一
作者：李贽
朝代：明

十年相守似兄弟，一别三年如隔世。今日还从江上来，孤云野鹤在山寺。
喜杨凤里到摄山·其二
作者：李贽
朝代：明

忆别龙湖才几时，天涯霜雪净须眉。君今复自龙湖至，鬓里有丝君自知。
塞上吟
作者：李贽
朝代：明

乘槎欲问天，只怕冲牛斗。乘桴欲浮海，又道蛟龙吼。
士龙携二孙同弱侯过余解粽
作者：李贽
朝代：明

解粽正思端午，怀沙莫问汨罗。且喜六龙下食，因知二妙堪多。元方既难为弟，季方又难为兄。如此食麋自可，何必白日飞升。我本老而好学，故随真人东行。两家并生才子，自然常聚德星。泗州说有大圣，金陵亦有元城。何似维明与公，并称二李先生。
士龙携二孙同弱侯过余解粽·其一
作者：李贽
朝代：明

解粽正思端午，怀沙莫问汨罗。且喜六龙下食，因知二妙堪多。
士龙携二孙同弱侯过余解粽·其三
作者：李贽
朝代：明

我本老而好学，故随真人东行。两家并生才子，自然常聚德星。
士龙携二孙同弱侯过余解粽·其二
作者：李贽
朝代：明

元方既难为弟，季方又难为兄。如此食麋自可，何必白日飞升。
士龙携二孙同弱侯过余解粽·其四
作者：李贽
朝代：明

泗州说有大圣，金陵亦有元城。何似维明与公，并称二李先生。
夜半闻雁
作者：李贽
朝代：明

孤鸿向北征，夜半犹哀鸣。哀鸣何所为，欲我如鸿冥。自有凌霄翮，高飞安不得。如何万里行，反作淹留客。独雁虽无依，群飞尚有伴。可怜何处翁，兀坐生忧患。日月湖中久，时闻冀北音。鸿飞如我待，鼓翼向山阴。
夜半闻雁·其一
作者：李贽
朝代：明

孤鸿向北征，夜半犹哀鸣。哀鸣何所为，欲我如鸿冥。
夜半闻雁·其三
作者：李贽
朝代：明

独雁虽无依，群飞尚有伴。可怜何处翁，兀坐生忧患。
夜半闻雁·其二
作者：李贽
朝代：明

自有凌霄翮，高飞安不得。如何万里行，反作淹留客。
夜半闻雁·其四
作者：李贽
朝代：明

日月湖中久，时闻冀北音。鸿飞如我待，鼓翼向山阴。
太白楼
作者：李贽
朝代：明

世事真同水上浮，金龟好换酒家愁。山东李白今何在，城下惟瞻太白楼。天宝年间事已非，先生不醉将安归。当时豪气三千丈，倾国名花赠玉妃。
太白楼·其一
作者：李贽
朝代：明

世事真同水上浮，金龟好换酒家愁。山东李白今何在，城下惟瞻太白楼。
太白楼·其二
作者：李贽
朝代：明

天宝年间事已非，先生不醉将安归。当时豪气三千丈，倾国名花赠玉妃。
宿吴门
作者：李贽
朝代：明

秋深风落木，清水半池荷。驱马向何去，吴门客子多。屋有图书润，庭无秋菊鲜。应知彭泽令，一夜不曾眠。
宿吴门·其一
作者：李贽
朝代：明

秋深风落木，清水半池荷。驱马向何去，吴门客子多。
宿吴门·其二
作者：李贽
朝代：明

屋有图书润，庭无秋菊鲜。应知彭泽令，一夜不曾眠。
宿天台顶
作者：李贽
朝代：明
体裁：七言律诗

缥缈高台起暮秋，壮心无奈忽同游。水从霄汉分荆楚，山尽中原见豫州。明月三更谁共醉，朔风初动不堪留。朝来云雨千峰闭，恍惚仙人在上头。
富莫富于常知足
作者：李贽
朝代：明

富莫富于常知足，贵莫贵于能脱俗。贫莫贫于无见识，贱莫贱于无骨力。身无一贤曰穷，朋来四方曰达。百岁荣华曰夭，万世永赖曰寿。
寓武昌郡寄真定刘晋川先生
作者：李贽
朝代：明

密密梧桐树，亭亭相与许。中夜闻人声，疑是见君子。芒种在今朝，君行岂不遥。农夫欢倒极，雨立迓星轺。细问太来者，暮宿汉阳城。三日望京山，五日过西陵。青翠满池台，徒增静者哀。一步一回远，君今去不来。方我来归日，是君倾盖时。通玄信长者，北海好男儿。季心何意气，夜半犹开门。幸免穷途哭，能忘一饭恩。黄昏入夏口，无计问刘琦。假若不逢君，流落安所之。南国留棠阴，江城遗白叟。君思用赵人，犹忆江南否。
寓武昌郡寄真定刘晋川先生·其一
作者：李贽
朝代：明

密密梧桐树，亭亭相与许。中夜闻人声，疑是见君子。
寓武昌郡寄真定刘晋川先生·其七
作者：李贽
朝代：明

黄昏入夏口，无计问刘琦。假若不逢君，流落安所之。
寓武昌郡寄真定刘晋川先生·其三
作者：李贽
朝代：明

细问太来者，暮宿汉阳城。三日望京山，五日过西陵。
寓武昌郡寄真定刘晋川先生·其二
作者：李贽
朝代：明

芒种在今朝，君行岂不遥。农夫欢倒极，雨立迓星轺。
寓武昌郡寄真定刘晋川先生·其五
作者：李贽
朝代：明

方我来归日，是君倾盖时。通玄信长者，北海好男儿。
寓武昌郡寄真定刘晋川先生·其八
作者：李贽
朝代：明

南国留棠阴，江城遗白叟。君思用赵人，犹忆江南否。
寓武昌郡寄真定刘晋川先生·其六
作者：李贽
朝代：明

季心何意气，夜半犹开门。幸免穷途哭，能忘一饭恩。
寓武昌郡寄真定刘晋川先生·其四
作者：李贽
朝代：明

青翠满池台，徒增静者哀。一步一回远，君今去不来。
山中得弱侯下第书
作者：李贽
朝代：明

秣陵人去帝京游，可是隋珠复暗投。昨夜山前雷雨作，传君一字到黄州。
岁暮过胡南老
作者：李贽
朝代：明

胡床挂空壁，穷巷有深居。满目繁华在，先生独晏如。河内着碑铭，睢塘流颂声。百年林下叟，隐隐作仪刑。四邻箫管沸，大都为岁除。君看五马贵，囊有一钱无。有席虽长穿，有朋亦喜欢。园蔬堪摘矣，不用一钱看。
岁暮过胡南老·其一
作者：李贽
朝代：明

胡床挂空壁，穷巷有深居。满目繁华在，先生独晏如。
岁暮过胡南老·其三
作者：李贽
朝代：明

四邻箫管沸，大都为岁除。君看五马贵，囊有一钱无。
岁暮过胡南老·其二
作者：李贽
朝代：明

河内着碑铭，睢塘流颂声。百年林下叟，隐隐作仪刑。
岁暮过胡南老·其四
作者：李贽
朝代：明

有席虽长穿，有朋亦喜欢。园蔬堪摘矣，不用一钱看。
干楼晚眺
作者：李贽
朝代：明

呼朋万里外，拍手层霄间。塞晚浮烟重，天空岁月闲。断云迷古戍，落日照西山。幸有声歌在，更残且未还。凭高一洒衣，望远此何时。正是中元节，兼听游女悲。杯干旋可酌，曲罢更题诗。愿将北流水，弹与钟子期。中丞缓定后，携我共登临。所喜闻谣俗，非干怀壮心。山云低薄暮，楼日压重阴。欲归犹未可，此地有知音。
干楼晚眺·其一
作者：李贽
朝代：明

呼朋万里外，拍手层霄间。塞晚浮烟重，天空岁月闲。断云迷古戍，落日照西山。幸有声歌在，更残且未还。
干楼晚眺·其三
作者：李贽
朝代：明

中丞缓定后，携我共登临。所喜闻谣俗，非干怀壮心。山云低薄暮，楼日压重阴。欲归犹未可，此地有知音。
干楼晚眺·其二
作者：李贽
朝代：明

凭高一洒衣，望远此何时。正是中元节，兼听游女悲。杯干旋可酌，曲罢更题诗。愿将北流水，弹与钟子期。
庄纯夫还闽有忆
作者：李贽
朝代：明

乘龙人归去，谁复到吾门。薄暮多风雨，知子宿前村。海物多奇错，砺房味正清。夫妻共食啖，不得到麻城。三子皆聪明，必然早着声。若能举孝廉，取道过西陵。七十古来稀，知余能几时。君宜善自计，莫念出家儿。
庄纯夫还闽有忆·其一
作者：李贽
朝代：明

乘龙人归去，谁复到吾门。薄暮多风雨，知子宿前村。
庄纯夫还闽有忆·其三
作者：李贽
朝代：明

三子皆聪明，必然早着声。若能举孝廉，取道过西陵。
庄纯夫还闽有忆·其二
作者：李贽
朝代：明

海物多奇错，砺房味正清。夫妻共食啖，不得到麻城。
庄纯夫还闽有忆·其四
作者：李贽
朝代：明

七十古来稀，知余能几时。君宜善自计，莫念出家儿。
得上院信
作者：李贽
朝代：明

世事由来不可论，波罗忍辱是玄门。今朝接得龙湖信，立唤沙弥取水焚。
怀林答偈附
作者：李贽
朝代：明

亦知都府内，事事无不有。只是从外来，令人难长守。
恨菊
作者：李贽
朝代：明

不是先生偏爱菊，清霜独有菊花开。满庭秋色无人见，敢望白衣送酒来。
春宵燕集得空字
作者：李贽
朝代：明

高馆张灯夜，清尊兴不空。故交来昨日，千里动春风。竹影寒塘下，歌声细雨中。可怜新岁月，偏向旧衰翁。
晋阳怀古
作者：李贽
朝代：明

水决汾河赵已分，孟谈潜出间三军。如何智伯破亡后，高赦无功独首论。
晓行逢征东将士却寄梅中丞
作者：李贽
朝代：明

烽火城西百将屯，寒烟晓爨万家村。雄边子弟夸雕鞯，绝塞将军蚤闭门。傍海何年知浪静，登坛空自拜君恩。云中今有真颇牧，安得移来觐至尊。
晚过居庸
作者：李贽
朝代：明

重门天险设居庸，百二山河势转雄。关吏不闻占紫气，行人或共说非熊。湾环出水马蹄涩，回复穿云月露融。燕市即今休感慨，汉家封事已从容。
朔风谣
作者：李贽
朝代：明

南来北去何时了，为利为名无了时。为利为名满世间，南来北去正相宜。朔风三月衣裳单，塞上行人忍涷难。好笑山中观静者，无端绝寒受风寒。谓余为利不知余，谓渠为名岂识渠。非名非利一事无，奔走道路胡为乎。试问长者真良图，我愿与世名利徒，同歌帝力乐康衢。
望东平有感
作者：李贽
朝代：明

我来齐竟上，吊古问东平。雨细河鱼出，云收山鸟鸣。夭桃夹岸去，弱柳送春行。最乐谁堪比，惟君悟此生。
望鲁台礼谒二程祠
作者：李贽
朝代：明

日暮西风江上台，森森古木使人哀。楚云一夜真堪赋，鲁国何年入望来。千载推贤惟伯仲，百年想象见婴孩。孤然欲下门庭雪，知是先生爱不才。
榼山寺夜坐
作者：李贽
朝代：明

松风已可哀，萝月复飞来。如何当此夜，万里独登台。
渡桑间
作者：李贽
朝代：明

逢人勿问我何方，信宿并州即我乡。明日桑间横渡去，两程又见梅衡湘。
湖上红白梅盛开戏题
作者：李贽
朝代：明

始知春意属闲身，红白相将入望频。才到开时君又去，看花不是种花人。
牡丹时
作者：李贽
朝代：明

牡丹才记欲开时，芍药于今久离披。可是山中无人到，花开花谢总不知。忆昔长安看花时，牡丹独有醉西施。省中一树花无数，共计二百单八枝。
牡丹时·其一
作者：李贽
朝代：明

牡丹才记欲开时，芍药于今久离披。可是山中无人到，花开花谢总不知。
牡丹时·其二
作者：李贽
朝代：明

忆昔长安看花时，牡丹独有醉西施。省中一树花无数，共计二百单八枝。
环阳楼晚眺得棋字
作者：李贽
朝代：明

不是环阳客，何来席上棋。推窗云亦去，俯槛月犹迟。水底鱼龙醒，花间鸟鹊饥。眼看春又半，虽老亦忘疲。
琉璃寺
作者：李贽
朝代：明

琉璃道上日初西，马绕秋风万木低。僧舍不关从客主，田家有酒为谁携。篱边小雨催黄菊，山岫明星报晓鸡。自有深公为伴侣，何妨一笑过前溪。
秋前约近城凤里到周子竹园
作者：李贽
朝代：明

竹径来三友，清幽半在君。抛书为对客，把酒好论文。青苔过雨后，独鹤向人群。携手欲同去，相看日未曛。暑在人还倦，竹深风自凉。茶来频我酌，酒到与君尝。徙倚窥驯鹿，闻呼过短墙。沈吟秋日近，容易得相将。
秋前约近城凤里到周子竹园·其一
作者：李贽
朝代：明

竹径来三友，清幽半在君。抛书为对客，把酒好论文。青苔过雨后，独鹤向人群。携手欲同去，相看日未曛。
秋前约近城凤里到周子竹园·其二
作者：李贽
朝代：明

暑在人还倦，竹深风自凉。茶来频我酌，酒到与君尝。徙倚窥驯鹿，闻呼过短墙。沈吟秋日近，容易得相将。
秋怀
作者：李贽
朝代：明

白尽余生发，单存不老心。栖栖非学楚，切切为交深。远梦悲风送，秋怀落木吟。古来聪听者，或别有知音。
立春喜常融二人至
作者：李贽
朝代：明

客久岁云暮，吾衰道自尊。时辰催短速，晷刻变寒温。人贱时争席，神伤早闭门。新春看尔到，应念我犹存。正尔逢春日，到来两足尊。偷生长作客，僧腊始开门。淡淡梅初放，如如雪可吞。千三四百里，又是一乾坤。
立春喜常融二人至·其一
作者：李贽
朝代：明

客久岁云暮，吾衰道自尊。时辰催短速，晷刻变寒温。人贱时争席，神伤早闭门。新春看尔到，应念我犹存。
立春喜常融二人至·其二
作者：李贽
朝代：明

正尔逢春日，到来两足尊。偷生长作客，僧腊始开门。淡淡梅初放，如如雪可吞。千三四百里，又是一乾坤。
自武昌渡江宿大别
作者：李贽
朝代：明

疏钟夜半落云房，今夕何由见武昌。流水有情怜我老，秋风无恙断人肠。千年芳草题鹦鹉，万里长江入汉阳。大别原非分别者，登临不用更悲伤。
至日自讼谢主翁
作者：李贽
朝代：明

明朝七十一，今朝是七十。长而无述焉，既老复何益。虽有读书乐，患失又患得。患失是伊何，去日已蹉跎。患得是伊何，来日苦无多。聪明虽不逮，精神未有害。笔秃锋铓少，指柔龙蛇在。宛然一书生，可笑亦可爱。且将未死身，暂作不死人。所幸我刘友，供馈不停手。从者五七人，素饱为日久。如此贤主人，何愁天数九。
薙发
作者：李贽
朝代：明

空潭一老丑，薙发便为僧。愿度恒沙众，长明日月灯。有家真是累，混俗亦招尤。去去山中卧，晨兴粥一瓯。为儒已半世，食禄又多年。欲证无生忍，尽抛妻子缘。大定非关隐，魂清自可人。而今应度者，不是宰官身。
薙发·其一
作者：李贽
朝代：明

空潭一老丑，薙发便为僧。愿度恒沙众，长明日月灯。
薙发·其三
作者：李贽
朝代：明

为儒已半世，食禄又多年。欲证无生忍，尽抛妻子缘。
薙发·其二
作者：李贽
朝代：明

有家真是累，混俗亦招尤。去去山中卧，晨兴粥一瓯。
薙发·其四
作者：李贽
朝代：明

大定非关隐，魂清自可人。而今应度者，不是宰官身。
薜萝园宴集赠鸥江词伯
作者：李贽
朝代：明

为有玉田饭，任从金粟过。名园花树早，小径求羊多。煮茗通玄理，焚香去染痾。宗侯非旷荡，若意在烟萝。
观铸关圣提刀跃马像
作者：李贽
朝代：明

英雄再出世，烈烈有晖光。火焰明初日，金精照十方。居然围白马，犹欲斩颜良。岂料人千载，又得见关王。
读书乐
作者：李贽
朝代：明

天生龙湖，以待卓吾。天生卓吾，乃在龙湖。龙湖卓吾，其乐何如。四时读书，不知其余。读书伊何，会我者多。一与心会，自笑自歌。歌吟不已，继以呼呵。恸哭呼呵，涕泗滂沱。歌匪无因，书中有人。我观其人，实获我心。哭匪无因，空潭无人。未见其人，实劳我心。弃置莫读，束之高屋。怡性养神，辍歌送哭。何必读书，然后为乐。乍闻此言，若悯不谷。束书不观，吾何以欢。怡性养神，正在此间。世界何窄，方册何宽。千圣万贤，与公何冤。有身无家，有首无发。死者是身，朽者是骨。此独不朽，愿与偕殁。倚啸丛中，声震林鹘。歌哭相从，其乐无穷。寸阴可惜，曷敢从容。
读刘禹锡金陵怀古
作者：李贽
朝代：明

王浚楼船下益州，金陵怀古独称刘。千寻铁锁沈江底，百万龙骧上石头。赋就群公皆阁笔，功成二子莫为雠。钟山王气千年在，不见长江日夜浮。
读羊叔子劝伐吴表
作者：李贽
朝代：明

三马同槽买邺都，转身卖与小羌胡。山涛不是私忧者，羊佑宁知非算无。天堑长江权入晋，地分左衽终输吴。当时王谢成何事，只好清谈对酒垆。
谒关圣祠
作者：李贽
朝代：明

交契得如君，香烟可断云。既归第一义，宁复昔三分。金石有时敝，关张孰不闻。我心无所似，只是敬将军。
赋松梅
作者：李贽
朝代：明

二八谁家女，曲弹塞上声。且莫弹此曲，无家人难听。皎皎中秋月，无声谁论价。有色兼有声，松梅明月下。
赋松梅·其一
作者：李贽
朝代：明

二八谁家女，曲弹塞上声。且莫弹此曲，无家人难听。
赋松梅·其二
作者：李贽
朝代：明

皎皎中秋月，无声谁论价。有色兼有声，松梅明月下。
赠两禅客
作者：李贽
朝代：明

孟尝门下客三千，狗盗鸡鸣绝可怜。自脱秦关归去后，始知二子会参禅。
赠何心隐高第弟子胡时中
作者：李贽
朝代：明

三日三渡江，胡生何忙忙。师弟恩情重，不忍见武昌。
赠利西泰
作者：李贽
朝代：明

逍遥下北溟，迤逦向南征。刹利标名姓，仙山纪水程。回头十万里，举目九重城。观国之光未，中天日正明。
赠周山人
作者：李贽
朝代：明

谩道男儿四海身，百钱卖卜不愁贫。即今欲上黄梅路，谁把十金抛与人。
赴京留别云松上人
作者：李贽
朝代：明

支公遁迹此山居，深院巢云愧不如。自借松风一高枕，始知僧舍是吾庐。风吹竹柏袈裟破，月满地塘钟磬虚。独有宿缘酬未毕，临岐策马复嚋躇。
过武城
作者：李贽
朝代：明

弦歌古渡口，经过欲停舟。世变人何往，神伤意不留。文章夸海岱，礼乐在春秋。堪笑延陵札，同时失子游。先师无戏论，一笑定千秋。白雪难同调，青云谁见收。春风吹细草，明月照行舟。鲁国多男子，几人居上头。
过武城·其一
作者：李贽
朝代：明

弦歌古渡口，经过欲停舟。世变人何往，神伤意不留。文章夸海岱，礼乐在春秋。堪笑延陵札，同时失子游。
过武城·其二
作者：李贽
朝代：明

先师无戏论，一笑定千秋。白雪难同调，青云谁见收。春风吹细草，明月照行舟。鲁国多男子，几人居上头。
过聊城
作者：李贽
朝代：明

谁道百夫长，胜作一书生。渤海新开府，中原尽点兵。倭夷两步卒，廊庙几公卿。不见鲁连子，射书救聊城。
过雁门
作者：李贽
朝代：明

尽道当关用一夫，昔人曾此捍匈奴。如今冒顿来稽颡，李牧如前不足都。千金一剑未曾磨，陡上关来感慨多。关下人称真意气，关头人说白头何。
过雁门·其一
作者：李贽
朝代：明

尽道当关用一夫，昔人曾此捍匈奴。如今冒顿来稽颡，李牧如前不足都。
过雁门·其二
作者：李贽
朝代：明

千金一剑未曾磨，陡上关来感慨多。关下人称真意气，关头人说白头何。
送郑子玄兼寄弱侯
作者：李贽
朝代：明

我乃无归处，君胡为远游。穷途须痛哭，得意勿淹留。旅鬓迎霜日，诗囊带雨秋。蓟门虽落莫，应念有焦侯。
郑子玄不顾雨雪之难走潞河欲寻旧交予惧其或有嗟来也故作诗三章以慰其行
作者：李贽
朝代：明

雨雪东南行，贫交家上京。当时孔北海，极重郑康成。四顾堪愁绝，连天一月雪。恐扺张家湾，难对贫交说。贫贱少亲交，许由故弃瓢。许由千古少，蒙袂且相招。
郑子玄不顾雨雪之难走潞河欲寻旧交予惧其或有嗟来也故作诗三章以慰其行·其一
作者：李贽
朝代：明
体裁：五言绝句

雨雪东南行，贫交家上京。当时孔北海，极重郑康成。
郑子玄不顾雨雪之难走潞河欲寻旧交予惧其或有嗟来也故作诗三章以慰其行·其三
作者：李贽
朝代：明

贫贱少亲交，许由故弃瓢。许由千古少，蒙袂且相招。
郑子玄不顾雨雪之难走潞河欲寻旧交予惧其或有嗟来也故作诗三章以慰其行·其二
作者：李贽
朝代：明

四顾堪愁绝，连天一月雪。恐扺张家湾，难对贫交说。
郑楼
作者：李贽
朝代：明

谷口郑子真，栖迟市门里。小楼延上客，酒酣犹未已。
重来山房赠马伯时
作者：李贽
朝代：明

一别山房便十年，亲栽竹筱已参天。旧时年少惟君在，何处看山不可怜。
重过曾家
作者：李贽
朝代：明

冰肌仍带雪，霜鬓更逢梅。花是去年白，人知何日回。一杯临老客，三度隔墙开。无计就君住，明朝还复来。
闭关
作者：李贽
朝代：明

闭关正尔为参禅，一任主人到客边。无奈尘心犹不了，依然出户拜新年。
闲步
作者：李贽
朝代：明

灌园看老圃，秋色似江南。畦沁蔬堪摘，霜黄杮未甘。尔非陈仲子，我岂老瞿昙。聊共班荆坐，凭君说两三。
除夕道场即事
作者：李贽
朝代：明

众僧齐唱阿弥陀，人在天涯岁又过。但道明朝七十一，谁知七十已蹉跎。坪上相逢意气多，至人为我饭楼那。烧灯炽炭红如日，旅夕何愁不易过。白发催人无奈何，可怜除夕不除魔。春风十日冰开后，依旧长流沁水波。
除夕道场即事·其一
作者：李贽
朝代：明

众僧齐唱阿弥陀，人在天涯岁又过。但道明朝七十一，谁知七十已蹉跎。
除夕道场即事·其三
作者：李贽
朝代：明

白发催人无奈何，可怜除夕不除魔。春风十日冰开后，依旧长流沁水波。
除夕道场即事·其二
作者：李贽
朝代：明

坪上相逢意气多，至人为我饭楼那。烧灯炽炭红如日，旅夕何愁不易过。
雨中塔寺和袁小修韵
作者：李贽
朝代：明

无端滞落此江濒，雨湿征衫逢故人。但道三元犹浪迹，谁知深院有孙身。才倾八斗难留客，酒赋千钟不厌贫。自是仙郎佳况在，何妨老子倍精神。
题绣佛精舍
作者：李贽
朝代：明

闻说澹然此日生，澹然此日却为僧。僧宝世间犹时有，佛宝今看绣佛灯。可笑成男月上女，大惊小怪称奇事。陡然不见舍利佛，男身复隐知谁是。我劝世人莫浪猜，绣佛精舍是天台。天欲散花愁汝着，龙女成佛今又来。
游桃花源
作者：李载阳
朝代：明
体裁：古风

春山濛濛千万叠，春树霏霏烟霭结。一涧长浮碧玉波，桃花两岸飞红雪。十年梦想来桃源，今见松萝远近村。不遇当时避秦客，白云犹自护柴门。兰桡荡入空波里，仙家殿阁群峰起。汉业秦基烟莽中，悠悠惟有清溪水。
峡山飞来寺
作者：李辀
朝代：明

梵宫深处结高台，巾舄登临野思开。变幻浪传猿化去，清空惟有鹤飞来。乐舒眼界云千岫，笑酌心泉水一杯。山色溪流两奇绝，更从何处问蓬莱。
挽郭嵩焘联
作者：李辀
朝代：明
体裁：联

以科第起家，以文章寿世，以愚直报君，及身早办千秋，惜使臣耿耿孤忠，徒干众忌；为少时知己，为先代旧姻，为隐居老友，共话甫离三日，忆示我谆谆遗令，敢负幽灵。
登千山寺·其一
作者：李辅
朝代：明
体裁：七言律诗

曲磴夤缘转翠微，扪萝攀树叩禅扉。空岩积雾笼诸佛，高阁浮空俯落晖。石壁半馀苍颉字，山僧闲拥白云衣。行人岁月风尘度，来向丹丘问息机。
登千山寺·其二
作者：李辅
朝代：明
体裁：七言律诗

远山红日霭霏微，钟鼓新晴启曙扉。风袅篆烟清晓梦，云凝瑶草待春晖。羽旗捲雾催行色，画戟飞霜照客衣。高卧何如僧入定，一帘松影了禅机。
登玉泉寺
作者：李辅
朝代：明
体裁：七言律诗

镇日红尘老素颜，偶因松叶叩禅关。烟含翠壁泉声细，僧卧白云潭影闲。雨馀寒玉飞残湿，天落银河挂半山。钟磬杳然仙子去，夕阳峰外马蹄还。
白沙赴诏
作者：李辅
朝代：明

曾向江门弄钓丝，海风吹浪泼蓑衣。忽惊天子黄麻诏，打破先生白鹭矶。
观音阁
作者：李辅
朝代：明
体裁：七言律诗

万里长空一柱擎，名山帝遣镇元冥。晓开紫气来蓬海，春泛烟光薄太清。鸟外忽闻传梵语，云中时听踏歌声。振衣此日随高士，坐对芳尊侍月明。
阙题
作者：李辅
朝代：明

白鹿仙人去不回，山中容有此亭台。岸花涧草幽成幻，月岭云山巧作堆。对酒不须追往事，断碑还可杜来媒。凭谁挽住东流水，一洗人间万古埃。
之官三元县寄怀胡伯弘昆仲
作者：李辕
朝代：明

四望魁山路五千，东轩松菊想依然。尚怀伯仲开春瓮，还与吾翁展寿筵。白土溪梅才旧腊，黄金岸柳又新年。江南地比秦川暖，为写春怀寄客边。
冬至前日侍父宴胡伯奇济生堂
作者：李辕
朝代：明

今年客里逢长至，客子题诗兴亦长。天上五云开瑞色，人间六琯候新阳。梅花欲发春前树，竹叶频倾醉后觞。记取斯文合簪处，环溪溪上济生堂。
寄贺家严诞日
作者：李辕
朝代：明

春色新从柳上归，云开南极夜增辉。遥瞻蕙帐千年鹤，难近椿庭五色衣。报主敢辞心力尽，问安翻觉信音违。三年述职天恩大，定放儿还庆古稀。
寿胡伯弘母六十
作者：李辕
朝代：明

翠鬓佳人捧寿筵，歌声为缓听诗篇。桃花初实三千岁，甲子新周六十年。座上共尊陶母德，机边能教孟轲贤。诸郎总是青云器，拟锡金花下九天。
徐节妇诗
作者：李辕
朝代：明

座客且勿喧，听我贞节诗。永康有徐氏，乡党谁似之。上世中山人，作令留于兹。子孙能振耀，家世承相规。伟哉仲芳氏，玉树珊瑚枝。自幼失其怙，卓立超群儿。母氏淑且贤，春年绝朱丝。虽无柏舟作，志与共姜追。鸾镜不复对，罗襦不复施。芳容若难悴，每恨白日迟。挑灯坐寒夜，顾影空嗟咨。有时形梦寐，长吁涕涟洏。诸孤不识父，笑母心如痴。诸孤既成人，负笈令从师。戒儿继汝父，无使他人嗤。孀居五十年，哀慕同一时。子欲报母德，构堂花溪湄。溪水流有尽，母德茫无涯。堂阴树谖草，花开春露滋。堂前种脩竹，琅玕碧参差。母坐堂中央，彩彩斑衣随。载拜献母寿，绿酒黄金卮。母言母力强，子忧母力衰。子令诸妇侍，母怪人扶持。一朝忽寝疾，薄景驰崦嵫。有孙名伯维，文采何葳蕤。母也亦如姑，言之两凄其。二十失所天，终身抱馀悲。年将六十岁，阃范人所仪。泰山或可动，我志终难移。我家贞德堂，建此将奚为。后人视前烈，贞德焉可亏。我愿登斯堂，永与姑相期。煌煌绣衣使，玉节临东陲。徐家两节妇，表奏闻丹墀。伫见旌其门，御墨光淋漓。遂令翰墨士，纷然美文辞。忠孝与节义，乃为人秉彝。呜呼唐虞远，历代风陵夷。众羽惜凤凰，群鳞羡蛟螭。风诗三百篇，开卷陈关雎。贤哉徐节妇，令闻千年垂。清风播寰宇，岂独乡邦知。
忆昔自京至关中将四千里所历古迹不能殚记因閒居无事追赋律诗凡十首目之曰忆晋以泄曩日之思云·其一
作者：李辕
朝代：明

四月南风驿路长，汴梁河底树苍苍。牙樯锦缆伤前代，□□□□□□□。□□□□□□□，□□□□□□□。□□□□□□□，□□□□□□□。□□□□□□□，□□□□□□□。□□□□□□□，金谷焉知御史才。翠杓青尊捐野馆，绣衣骢马上霜台。须知鸾凤冲霄汉，不异忠良位鼎台。离离禾黍接颓垣，惊见咸阳古道存。秦殿独怜三月火，汉陵谁吊九原魂。陇山北起秋云合，泾水西来夜雨浑。如此兴怀非一事，不如投笔且开樽。
忆昔自京至关中将四千里所历古迹不能殚记因閒居无事追赋律诗凡十首目之曰忆晋以泄曩日之思云·其九
作者：李辕
朝代：明
体裁：七言律诗

□□□□□□□，□□□□□□□。□□□□□□□，金谷焉知御史才。翠杓青尊捐野馆，绣衣骢马上霜台。须知鸾凤冲霄汉，不异忠良位鼎台。
忆昔自京至关中将四千里所历古迹不能殚记因閒居无事追赋律诗凡十首目之曰忆晋以泄曩日之思云·其十
作者：李辕
朝代：明
体裁：七言律诗

离离禾黍接颓垣，惊见咸阳古道存。秦殿独怜三月火，汉陵谁吊九原魂。陇山北起秋云合，泾水西来夜雨浑。如此兴怀非一事，不如投笔且开樽。
忆昔自京至关中将四千里所历古迹不能殚记因閒居无事追赋律诗凡十首目之曰忆晋以泄曩日之思云其一
作者：李辕
朝代：明
体裁：七言律诗

四月南风驿路长，汴梁河底树苍苍。牙樯锦缆伤前代，□□□□□□□。□□□□□□□，□□□□□□□。□□□□□□□，□□□□□□□。
扫墓有感寄东谷唐仲暹先生
作者：李辕
朝代：明

去年寒食关西过，今岁清明浙左归。泛梗怕逢时改火，扫松哀极泪沾衣。山花恨里红成阵，暮草愁边翠作围。自怪春光相触忤，诗怀难与故人稀。
挽徐德裕
作者：李辕
朝代：明

丈人遗世已登仙，令子怀雠不共天。岂但男儿能事毕，益令吾党孝心专。魂随故国秋云返，影伴长江夜月悬。此日交游歌薤露，临风挥泪独凄然。
挽池仁卿
作者：李辕
朝代：明

皓首厖眉九十春，乡中耆旧已无人。玉杯献寿谁同甲，丹旐伤心岁在辰。商谷此时难觅绮，汉廷何处更迎申。家声喜有贤孙继，听我哀思泪满巾。
期徐孟玑不至
作者：李辕
朝代：明

四月山庭过雨天，日长无事只高眠。梦随池草生孤枕，风送南薰动五弦。流景岂容头似漆，閒愁须付酒如泉。连朝颇怪徐高士，相约来寻竟杳然。
次胡叔敬见过诗韵
作者：李辕
朝代：明

绿树柴门白屋开，青鞋竹杖故人来。百年高谊如君少，半日清谈别我回。沽酒家贫难取醉，赠诗吟拙愧无才。遥知伯仲东轩下，待子同斟寿母杯。
永康胡元祚义士哀诗
作者：李辕
朝代：明

人于天地间，百岁聊寓形。生当秉节义，死用垂芳声。馀子知爱身，丈夫在成名。胡君花溪秀，家世乃簪缨。少小失其怙，操持如老成。胸藏白雪净，气敌苍山横。年强不肯仕，力学还躬耕。忠义素所敦，信重千钧轻。我虽不识公，得与贤嗣并。为言丁酉岁，世事多搀抢。括苍地险阻，山势高峥嵘。青天魑魅啸，白昼豺狼行。流恶邑里间，所至烽烟生。永康属边徼，相去无远程。跳踉恣威虐，百里皆震惊。我翁奋高义，下令募乡兵。手提龙泉剑，寒光射云旌。浙东宪府官，遣使来相迎。问君计安出，要使巢穴倾。君言计已遂，奉命寻前征。麾兵与之战，桓桓谁敢争。遂令括苍地，流血尸纵横。馀孽未尽除，其势复喧轰。我兵势已孤，力竭终难平。壮志不少衰，竟陨占田营。吾昆抱哀痛，奉榇归佳城。鲤溪山水佳，泉香草丰荣。溪水共呜咽，山禽亦悲鸣。义声驰四方，孰不伤中情。祭酒措哀辞，翰林铭墓茔。我诗何足徵，焉敢溷时英。感君涕泗言，聊用摅哀诚。下以敦俗化，上以规公卿。要令千载后，臣子怀忠贞。
秋兴
作者：李辕
朝代：明

牢落东南老树村，萧萧木叶拥柴门。秋声万里西风急，云气三更北斗昏。鲍叔交情贫里见，张巡节义死中论。欲攀蟾桂非无路，犹信仙桃别有源。
秋夜杂兴四首
作者：李辕
朝代：明

山月明秋镜，林松响夜弦。绕墙偏瑟瑟，当户只娟娟。鸾鹤身难见，蟾蜍影自悬。不知吟坐久，清兴益萧然。槎客何时到，天河彻夜明。风连箕毕动，云傍斗牛生。山鬼行犹泣，江鸿过有声。愁边听不寐，秪益异乡情。摇落深秋景，飘零远客居。芙蓉依水媚，杨柳对门疏。为士须行学，非农岂荷锄。无人上封禅，却忆马相如。圣代无为治，蛮方译献通。布衣空白屋，朱绂满金宫。城郭旌旗静，乾坤壁垒空。时清耻无用，独独叹秋风。
秋夜杂兴四首·其一
作者：李辕
朝代：明

山月明秋镜，林松响夜弦。绕墙偏瑟瑟，当户只娟娟。鸾鹤身难见，蟾蜍影自悬。不知吟坐久，清兴益萧然。
秋夜杂兴四首·其三
作者：李辕
朝代：明

摇落深秋景，飘零远客居。芙蓉依水媚，杨柳对门疏。为士须行学，非农岂荷锄。无人上封禅，却忆马相如。
秋夜杂兴四首·其二
作者：李辕
朝代：明

槎客何时到，天河彻夜明。风连箕毕动，云傍斗牛生。山鬼行犹泣，江鸿过有声。愁边听不寐，秪益异乡情。
秋夜杂兴四首·其四
作者：李辕
朝代：明

圣代无为治，蛮方译献通。布衣空白屋，朱绂满金宫。城郭旌旗静，乾坤壁垒空。时清耻无用，独独叹秋风。
端阳陈公明见招
作者：李辕
朝代：明

佳节知君念友生，蹇驴风雨自相迎。黍包金角行盘重，蒲泛银丝出瓮清。烂醉无愁忘是客，沉吟有兴即关情。百年如此流光易，头黑何时共立名。
胡君济源家藏钱舜举所画俾予题之按山水形胜人物草木凡图中所具者莫不曲尽微妙大率吴中佳处沉吟细玩若湖山之在目遂成长律十八韵以写怀乡之意云
作者：李辕
朝代：明

曾游百粤遍三吴，家住钱唐古帝都。东对海门南禹穴，左连江堑右西湖。潮生白马声偏壮，山捲苍龙势不孤。渺渺舟航通绝岛，重重楼阁拥云衢。仙坛梵塔争高下，野店山桥隔有无。远水粘天银浩漫，群山拔地翠模糊。白沙细细眠鸂鶒，绿树阴阴叫鹧鸪。目断松萝仍竹桂，人行杨柳又菰蒲。云埋剑气忠臣庙，春黯梅魂处士墟。内苑烟花成寂寞，藓堤莺燕自欢娱。牙樯锦缆开红棹，翠管银筝送玉壶。歌女漫调金缕曲，舞姬轻拂绣罗襦。繁华此地为吾里，漂泊频年在旅途。人事世情虽反侧，水光山色岂荣枯。中宵欹枕牵归梦，今日凭轩按此图。品藻自惭才力浅，登临谁说故乡迂。画工堪比连城璧，诗拙难同照乘珠。珍重听泉楼上士，相看此外更何须。
至日感怀三绝
作者：李辕
朝代：明

天上祥云傍日飞，纷纷五色似斑衣。老莱无处为儿戏，陟岵哀吟泪独挥。山妻绣下旧鸳鸯，今日愁随万线长。一去九泉空相像，梅花不作返魂香。阳气初回尚闭关，松儿何处觅羊环。去年拜节嫌衣短，今日无由见汝颜。
至日感怀三绝·其一
作者：李辕
朝代：明

天上祥云傍日飞，纷纷五色似斑衣。老莱无处为儿戏，陟岵哀吟泪独挥。
至日感怀三绝·其三
作者：李辕
朝代：明

阳气初回尚闭关，松儿何处觅羊环。去年拜节嫌衣短，今日无由见汝颜。
至日感怀三绝·其二
作者：李辕
朝代：明

山妻绣下旧鸳鸯，今日愁随万线长。一去九泉空相像，梅花不作返魂香。
访胡伯弘仲源叔敬季祥
作者：李辕
朝代：明

冬来卧病厌岑寂，忽忆君家鸿雁行。出门晴日照巾屦，曳杖野路无冰霜。相逢一笑且同乐，人生百年能几狂。休嗔剪烛夜酣坐，别后与谁拈酒觞。
赠韩进之先生
作者：李辕
朝代：明

北斗文章绝世无，先生秉笔继前驱。幽怀爱菊临轩种，老眼看山信杖扶。圣主岂容华发隐，野翁甘与白云俱。夜来遥望双溪上，明月梅花有几株。
赠韩进之先生·其一
作者：李辕
朝代：明

北斗文章绝世无，先生秉笔继前驱。幽怀爱菊临轩种，老眼看山信杖扶。
赠韩进之先生·其二
作者：李辕
朝代：明

圣主岂容华发隐，野翁甘与白云俱。夜来遥望双溪上，明月梅花有几株。
雨中
作者：李辕
朝代：明

入春风雨闭书斋，青草穿泥欲上阶。柳放长条遮醉眼，梅留残蕊伴吟怀。舞干苗格闻虞舜，鍊石天成忆女娲。未有涓埃能报主，登临容我着青鞋。
雨晴二首
作者：李辕
朝代：明

松日照人春雨收，杖藜徐步桥东头。桃花夹岸似霞染，云气出山如水流。身高仰羡不下鹤，眼明忽见双飞鸥。纡朱拖紫乃馀事，得及吾侬心迹幽。东畴西畴流水声，南山北山日色明。溪童钓鱼懒复坐，田父教牛初学耕。新绿全经宿露湿，落红乱点春风轻。吟边野兴有如此，安用悠悠身外名。
雨晴二首·其一
作者：李辕
朝代：明

松日照人春雨收，杖藜徐步桥东头。桃花夹岸似霞染，云气出山如水流。身高仰羡不下鹤，眼明忽见双飞鸥。纡朱拖紫乃馀事，得及吾侬心迹幽。
雨晴二首·其二
作者：李辕
朝代：明

东畴西畴流水声，南山北山日色明。溪童钓鱼懒复坐，田父教牛初学耕。新绿全经宿露湿，落红乱点春风轻。吟边野兴有如此，安用悠悠身外名。
题叶叔亨南溪耕隐
作者：李辕
朝代：明

隐居求志随所乐，不在渔樵即耕凿。耕凿能忘帝力深，渔樵不计生意薄。古人隐名还隐身，纷华盛丽如浮尘。尊居万乘不可屈，子陵当年耕富春。今人名隐身不隐，与世驱驰日矛盾。遂令馀子皆沾名，莘野畴能继伊尹。华溪忽见耕隐翁，豁我磊落之吟胸。韬光屏迹能谢俗，但与渔父心相同。日长耕罢田头坐，正值香花吹雨过。远村绿树班鸠鸣，近岸青莎黄犊卧。大耕小耨工不亏，冰青烧土呼群儿。儿来不惰翁乃喜，坐见禾黍秋离离。耕隐翁非徒稼穑，由来种田兼种德。种田必期仓廪丰，种德须当子孙获。伟哉公之上世叶水心，文章道德光于今。耳孙奕叶继前美，屣脱富贵归山林。我今趣装趋上国，回首田园有愧色。安得同耕陇亩间，驷马高车复何益。
题朱氏时敬庵
作者：李辕
朝代：明

独松佳地不虚传，朱氏廜？近水边。一涧东流瑩玉练，四山高起插金莲。阴遮结构修篁绕，影落罘罳古树圆。诸子登堂趋蚁折，双亲卜宅喜牛眠。秋霜气冷侵衣履，春露花浓挹豆笾。郁鬯降神方俨若，焄蒿感目倍凄然。慈颜不隔黄泉下，愉色常存白发前。著敬不忘时十二，会同还习礼三千。能将此道承先泽，拟播馀风及后贤。况是君家敦古义，濡毫何惜赋诗篇。
题朱氏时敬庵
作者：李辕
朝代：明
体裁：七言排律

独松佳地不虚传，朱氏廜�近水边。一涧东流莹玉练，四山高起插金莲。阴遮结构修篁绕，影落罘罳古树圆。诸子登堂趋蚁折，双亲卜宅喜牛眠。秋霜气冷侵衣履，春露花浓挹豆笾。郁鬯降神方俨若，焄蒿感目倍凄然。慈颜不隔黄泉下，愉色常存白发前。著敬不忘时十二，会同还习礼三千。能将此道承先泽，拟播馀风及后贤。况是君家敦古义，濡毫何惜赋诗篇。
题永康贰令周复初草窗诗十韵
作者：李辕
朝代：明

濂溪夫子是我师，霁月光风想见之。杰出贤孙怀祖训，官居民宰际明时。雉驯虎服名堪敌，鱼跃鸢飞道已推。公退小窗吟处稳，閒观芳草静中宜。萌芽不遣牛羊牧，朝夕须凭雨露滋。太极成图还此意，阳春生物本无私。清光照眼何曾息，佳趣关心只自知。官舍寒烟青冉冉，乡园晴日翠离离。萱情万里思莱服，诗梦三更忆谢池。回首江山家第远，且存斯道继前为。
病中对雨
作者：李达
朝代：明
体裁：古风

花时人病闭门深，强折花枝对酒吟。怊怅流光梦中过，赏春无复少年心。
丹阳道中
作者：李进
朝代：明
体裁：古风

茅屋鸡声催早起，僮仆相呼戒行李。拥袍无计冲晓寒，野店村醪薄于水。羊头小车铁裹轮，后催前挽声辚辚。平原极目但衰草，西风忽起迷沙尘。坦途才过十里馀，行行曲磴多崎岖。松林杳蔼不见日，冻雾作雪沾衣裾。黄土山冈高复陡，车夫努力成牛吼。须臾下坂一何易，势若骏马争先走。尝忆当年未为客，纵览方舆遍图籍。太行蜀道虽漫闻，七里八冈今始识。男儿初生挂弧矢，岂分拘拘老松梓。他年会作子长游，剩赋新诗满人耳。
同陈刘二掌教游湖作
作者：李进
朝代：明
体裁：七言律诗

湖光潋滟鸟间关，小棹夷犹意独閒。春正好时初过雨，望中佳处惜无山。花明远岸青旗出，柳拂微风画舫还。四美由来俱不易，人生莫遣鬓毛斑。
幽居
作者：李进
朝代：明
体裁：五言律诗

雨后看新水，天空望远山。入云苍隼健，坐浪白鸥閒。酒尽壶还贳，诗成字重删。才疏信樗散，非为惜朱颜。
拟赋新宫
作者：李进
朝代：明
体裁：七言律诗

海宇澄清泰运开，城悬北斗住蓬莱。金银宫殿千门启，玉帛衣冠万国来。瑞气氤氲笼宝座，仙韶缥缈奏瑶台。微臣幸际明良会，愿献神尧万寿杯。
春兴二首
作者：李进
朝代：明

听残鶗鴂雨中声，岁岁芳时不称情。酒债诗魔萦病骨，柳烟花雾锁愁城。登楼此日思王粲，作赋何人荐马卿。见说沧浪歌可爱，投簪东海濯尘缨。午睡沈沈饱墨甜，恼人幽鸟语前檐。扶头酒醒犹欹枕，花信风高不捲帘。世味久谙刀上蜜，人情已识水中盐。知心只有青青竹，冷淡相看更不嫌。